Dočasná dohoda o partnerstve medzi Európskym spoločenstvom na jednej strane a tichomorskými štátmi na druhej strane - Protokoly - Záverečný akt - Vyhlásenia



Úradný vestník L 272 , 16/10/2009 S. 0002 - 0715



Dočasná dohoda o partnerstve medzi Európskym spoločenstvom na jednej strane a tichomorskými štátmi na druhej strane EURÓPSKE SPOLOČENSTVO, ďalej len "strana ES", na jednej strane, a REPUBLIKA FIDŽIJSKÝCH OSTROVOV, NEZÁVISLÝ ŠTÁT PAPUA-NOVÁ GUINEA, (ďalej len "Papua-Nová Guinea"), ďalej len "tichomorské štáty", na druhej strane, SO ZRETEĽOM NA Dohodu o partnerstve medzi členmi africkej, karibskej a tichomorskej skupiny štátov na jednej strane a Európskym spoločenstvom a jeho členskými štátmi na druhej strane podpísanú v Cotonou 23. júna 2000 a revidovanú v roku 2005, (ďalej len "dohoda z Cotonou"), SO ZRETEĽOM NA skutočnosť, že 31. decembra 2007 uplynie platnosť obchodných preferencií udelených na základe dohody z Cotonou, SO ZRETEĽOM NA možný negatívny vplyv na vývoz z tichomorských štátov do Európskeho spoločenstva v dôsledku uplynutia platnosti obchodných preferencií na základe dohody z Cotonou v prípade, že do 31. decembra 2007 sa nezavedie žiadny následný obchodný režim, ktorý by spĺňal požiadavky WTO, a že je preto potrebné uzavrieť dočasnú dohodu o partnerstve, ktorou by sa ochránili obchodné a rozvojové záujmy dotknutých tichomorských štátov, SO ZRETEĽOM NA skutočnosť, že strana ES v rámci rokovaní o dohodách o hospodárskom partnerstve (ďalej len "DHP") ponúkla lepší prístup na trh a že tichomorské štáty si želajú začať využívať výhody plynúce z tejto ponuky od 1. januára 2008, OPÄTOVNE POTVRDZUJÚC svoj záväzok pokračovať v prebiehajúcich rokovaniach zameraných na uzavretie komplexnej DHP do 31. decembra 2008, ktorá bude obsahovať všetky príslušné prvky a zahŕňať všetky zainteresované tichomorské ostrovy, OPÄTOVNE POTVRDZUJÚC, že rozvojová spolupráca bude zásadným prvkom komplexnej dohody o hospodárskom partnerstve a základným faktorom na dosiahnutie jej cieľov, OPÄTOVNE POTVRDZUJÚC svoj záväzok týkajúci sa cieľov a vykonávania dohody z Cotonou a želajúc si budovať na týchto záväzkoch, OPÄTOVNE POTVRDZUJÚC svoj záväzok rešpektovať ľudské práva, zásady demokracie, právny štát a dobrú správu vecí verejných, ktoré predstavujú hlavné a základné súčasti dohody z Cotonou, a záväzok zabezpečiť udržateľný a spravodlivý rozvoj spolu so zabezpečením väčšej účasti aktívnej a organizovanej občianskej spoločnosti a súkromného sektora, ktoré sa spolu s trhovým hospodárstvom v dohode z Cotonou pokladajú za hlavné prvky, ktoré prispievajú k dosiahnutiu cieľov partnerstva, OPÄTOVNE POTVRDZUJÚC svoj záväzok spolupracovať v záujme dosiahnutia cieľov dohody z Cotonou vrátane odstránenia chudoby, udržateľného rozvoja a postupnej integrácie tichomorských štátov do svetového hospodárstva s náležitým zohľadnením ich politických rozhodnutí a priorít rozvoja, OPÄTOVNE POTVRDZUJÚC svoj záväzok podporovať proces regionálnej integrácie v rámci tichomorského regiónu, a najmä rozvíjať regionálnu hospodársku integráciu ako kľúčový nástroj na ich integráciu do svetového hospodárstva a pomôcť im čeliť výzvam globalizácie a dosiahnuť hospodársky a sociálny rozvoj, ktorý je ich cieľom, ŽELAJÚC SI úzko spolupracovať na vnútroštátnej úrovni v rámci existujúcich štruktúr stanovených v dohode v Cotonou s cieľom maximalizovať synergie medzi rozvojovou spoluprácou a cieľmi tejto dohody, ŽELAJÚC SI progresívne odstraňovať prekážky obchodu medzi sebou; pri súčasnom zohľadňovaní zásad asymetrie a flexibility, ŽELAJÚC SI ustanoviť rámec pre zlepšené opatrenia týkajúce sa obchodu medzi tichomorskými štátmi a Európskym spoločenstvom, ktoré sú v súlade s ich povinnosťami v rámci Svetovej obchodnej organizácie (ďalej len "WTO"), ŽELAJÚC SI ustanoviť inštitucionálny rámec pre svoju dočasnú dohodu o partnerstve a mechanizmus na urovnávanie akýchkoľvek sporov, ktoré by mohli v tejto súvislosti vzniknúť, v súlade s cieľmi tejto dohody, ROZHODLI SA UZAVRIEŤ TÚTO DOHODU: ČASŤ I OBCHODNÉ PARTNERSTVO PRE UDRŽATEĽNÝ ROZVOJ Článok 1 Ciele Ciele tejto dohody sú: a) umožniť tichomorským štátom začať využívať výhody plynúce z lepšieho prístupu na trh, ktorý im ponúkla strana ES v rámci rokovaní o DHP a zároveň vyhnúť sa narušeniu obchodu medzi tichomorskými štátmi a Európskym spoločenstvom v dôsledku uplynutia platnosti obchodných preferencií udelených na základe dohody z Cotonou 31. decembra 2007 a do uzavretia komplexnej DHP medzi tichomorskými štátmi a stranou ES a prípadne jej členskými štátmi; b) podporiť udržateľný rozvoj a postupnú integráciu tichomorských štátov do svetového hospodárstva v súlade s ich politickými rozhodnutiami a prioritami rozvoja; c) vytvoriť medzi stranami oblasť voľného obchodu založenú na spoločnom záujme a dosiahnuť tento cieľ progresívnou liberalizáciou obchodu spôsobom, ktorý je v súlade s uplatniteľnými pravidlami WTO a so zásadou asymetrie, a to úmerne k osobitným potrebám a kapacitným obmedzeniam tichomorských štátov, pokiaľ ide o úrovne záväzkov a harmonogram ich plnenia podľa tejto dohody; d) stanoviť primerané opatrenia na urovnávanie sporov; e) zaviesť primerané inštitucionálne opatrenia. Článok 2 Zásady 1. Táto dohoda vychádza zo základných zásad, ako aj hlavných a základných súčastí dohody z Cotonou stanovených v článkoch 2a 9 dohody z Cotonou. Základom tejto dohody sú ustanovenia dohody z Cotonou a predchádzajúcich dohôd o partnerstve medzi štátmi AKT a ES v oblasti regionálnej spolupráce a integrácie, ako aj hospodárskej a obchodnej spolupráce. 2. Strany sa dohodli, že dohoda z Cotonou a táto dohoda sa vykonávajú doplňujúcim a vzájomne posilňujúcim spôsobom. Článok 3 Udržateľný rozvoj 1. Strany opätovne potvrdzujú, že cieľ udržateľného rozvoja je integrálnou súčasťou ustanovení tejto dohody v súlade s celkovými cieľmi a zásadami stanovenými v článkoch 1, 2 a 9 dohody z Cotonou, a najmä všeobecného záväzku znížiť a v konečnom dôsledku odstrániť chudobu spôsobom, ktorý je v súlade s cieľmi udržateľného rozvoja. 2. Strany si uvedomujú, že tento cieľ sa v prípade tejto dohody uplatňuje ako záväzok: a) pri uplatňovaní tejto dohody v plnej miere zohľadňovať to, čo je v najlepšom záujme ich príslušného obyvateľstva a budúcich generácií z ľudského, kultúrneho, hospodárskeho, sociálneho, zdravotného a environmentálneho hľadiska; b) v rámci metód prijímania rozhodnutí zohľadňovať základné zásady vlastníctva, účasti a dialógu. 3. V dôsledku toho sa strany dohodli na spolupráci s cieľom dosiahnuť udržateľný rozvoj so zameraním na človeka, ktorý má z neho najväčší úžitok. Článok 4 Regionálna integrácia 1. Základom a cieľom tejto dohody je prehlbovanie regionálnej integrácie a strany sa zaväzujú spolupracovať pri jej ďalšom rozvoji. 2. Žiadne z ustanovení tejto dohody nebráni ani jednej strane uzavrieť akúkoľvek dohodu o vytvorení oblasti voľného obchodu, colnej únie alebo inú dohodu o voľnom obchode s tretími krajinami. Článok 5 Spolupráca na medzinárodných fórach 1. Strany sa usilujú spolupracovať na všetkých medzinárodných fórach, na ktorých sa diskutuje o otázkach súvisiacich s touto dohodou. 2. Strany uznávajú cenný prínos, ktorým regionálne organizácie môžu prispieť k dosiahnutiu cieľov tejto dohody. Strany sa dohodli na úzkej spolupráci s existujúcimi tichomorskými regionálnymi organizáciami a programami, kedykoľvek to je užitočné a možné, s cieľom podporiť vykonávanie tejto dohody. ČASŤ II OBCHOD S TOVAROM Článok 6 Rozsah pôsobnosti Táto dohoda sa uplatňuje na výrobky s pôvodom v Európskom spoločenstve alebo v tichomorských štátoch, ktoré patria do kapitol 01 až 97, stanovené v príslušnej colnej nomenklatúre strany ES a tichomorských štátov v súlade s pravidlami zatriedenia uplatniteľnými na harmonizovaný systém opisu a číselného označovania tovaru (ďalej len "HS"). KAPITOLA 1 Clo Článok 7 Clo a iné poplatky 1. Clo zahŕňa akékoľvek clo alebo poplatky akéhokoľvek druhu vrátane akejkoľvek formy daňovej prirážky alebo príplatku uložené na dovoz tovaru alebo v súvislosti s ním, okrem: a) vnútroštátnych daní alebo iných vnútroštátnych poplatkov uložených v súlade s článkom 23; b) akéhokoľvek antidumpingového, vyrovnávacieho alebo ochranného opatrenia uplatňovaného v súlade s kapitolou 2 časti II; c) poplatkov alebo iných platieb uložených v súlade s odsekom 2. 2. Poplatky a platby uvedené v odseku 1 písm. c) sa obmedzujú na približné náklady poskytnutých služieb a nepredstavujú nepriamu ochranu domácich výrobkov alebo zdaňovanie dovozu na fiškálne účely. Akékoľvek takéto poplatky a platby sa neukladajú na základe ad valorem. Článok 8 Pravidlá pôvodu Na účely tejto kapitoly "s pôvodom" znamená, že výrobok spĺňa pravidlá pôvodu stanovené v protokole II tejto dohody. Strany počas piatich rokov od nadobudnutia platnosti tejto dohody preskúmajú fungovanie týchto ustanovení s cieľom ďalej zjednodušiť pojmy a metódy použité na účely určenia pôvodu vzhľadom na rozvojové potreby tichomorských štátov. V rámci tohto preskúmania sa plne zohľadní potreba zabezpečiť istotu pre investorov, rozvoj technológií, výrobných procesov a všetky ďalšie faktory vrátane prebiehajúcich reforiem týkajúcich sa pravidiel pôvodu a prípadného vytvorenia vhodných mechanizmov administratívnej spolupráce medzi stranami a tichomorskými štátmi, v súvislosti s ktorými môže byť potrebné upraviť ustanovenia tohto protokolu. Najneskôr rok pred skončením tohto obdobia strany začnú rokovať o protokole s cieľom jeho úpravy alebo nahradenia. Každá takáto úprava alebo nahradenie sa vykoná na základe rozhodnutia Výboru pre obchod. Článok 9 Zatriedenie tovaru Zatriedenie tovaru v obchode medzi stranou ES a tichomorskými štátmi zodpovedá zatriedeniu stanovenému v príslušných colných nomenklatúrach založených na harmonizovanom systéme opisu a číselného označovania tovaru. Článok 10 Odstránenie cla na vývoz Ani strana ES a ani tichomorské štáty nemôžu zachovať ani zaviesť žiadne clo, dane alebo iné poplatky a platby na vývoz tovaru do druhej strany alebo v súvislosti s vývozom tovaru do druhej strany a ani iné vnútroštátne dane, poplatky a platby na tovar vyvážaný do druhej strany okrem tých, ktoré boli uložené na podobné výrobky určené na vnútroštátny predaj, okrem: a) prípadov, keď sú tieto opatrenia spoločne s vnútroštátnymi opatreniami potrebné na zabezpečenie fiškálnej solventnosti tichomorského štátu alebo na ochranu životného prostredia; a b) výnimočných okolností, keď tichomorský štát môže odôvodniť osobitnú ochranu potrebou rozvoja nerozvinutých odvetví a po spoločnej dohode so stranou ES môže zaviesť dočasné vývozné clo na obmedzený počet výrobkov určených na trh ES [1]. Článok 11 Clo na výrobky s pôvodom v tichomorských štátoch Výrobky s pôvodom v tichomorských štátoch sa dovážajú do strany ES bez cla okrem výrobkov uvedených v prílohe I a za tam stanovených podmienok. Článok 12 Clo na výrobky s pôvodom v strane ES Clo na dovoz výrobkov s pôvodom v strane ES sa zníži alebo odstráni v súlade s ustanoveniami uvedenými v prílohe II. Článok 13 Úprava colných záväzkov V prípade vážnych problémov, pokiaľ ide o dovoz daného výrobku, môže tichomorský štát, ktorý takýmto problémom čelí, na základe vzájomnej dohody požiadať Výbor pre obchod o preskúmanie harmonogramu znižovania a odstraňovania cla s cieľom prípadnej úpravy časového harmonogramu znižovania alebo odstraňovania cla. Výbor pre obchod môže na základe dohody upraviť prílohu II spôsobom, aký uzná za vhodný. Strany zabezpečia, aby žiadna takáto úprava nespôsobila nesúlad medzi touto dohodou a požiadavkami článku XXIV Všeobecnej dohody o clách a obchode(GATT) z roku 1994. Článok 14 Zachovanie súčasného stavu Od dátumu nadobudnutia platnosti tejto dohody sa v obchode medzi stranami v prípade výrobkov, ktoré podliehajú záväzkom týkajúcim sa liberalizácie, nezavedie žiadne nové clo a ani sa nezvýši to, ktoré sa už uplatňuje. Článok 15 Pohyb tovaru 1. V prípade výrobkov s pôvodom v strane ES alebo v tichomorských štátoch sa clo vyberá iba raz. Po výbere cla sú výrobky s pôvodom v ktorejkoľvek zo strán v obehu na území strany ES alebo tichomorských štátov bez akejkoľvek ďalšej platby cla. 2. Bez ohľadu na odsek 1 a v prípade tovaru uvedeného v položkách colného sadzobníka, ktorých clo ešte nebolo zrušené vo všetkých tichomorských štátoch, sa každé clo zaplatené pri dovoze do tichomorského štátu vráti v plnej výške a bezodkladne, keď tovar opustí colné územie, na ktoré bol prvýkrát dovezený. Pri takomto výrobku sa potom clo platí v krajine spotreby. 3. Strany sa dohodli na spolupráci s cieľom uľahčiť obeh tovaru a zjednodušiť colné postupy, ako sa stanovuje v kapitole 4. Článok 16 Doložka o nediskriminácii 1. Pokiaľ ide o otázky, na ktoré sa vzťahuje táto kapitola, strana ES poskytne tichomorským štátom akékoľvek priaznivejšie zaobchádzanie uplatniteľné v dôsledku toho, že strana ES sa po podpise tejto dohody stane stranou dohody o voľnom obchode s tretími stranami. 2. Pokiaľ ide o predmet tejto kapitoly, tichomorské štáty poskytnú strane ES akékoľvek priaznivejšie zaobchádzanie uplatniteľné v dôsledku toho, že tichomorské štáty sa po podpise tejto dohody stanú stranou dohody o voľnom obchode s akoukoľvek obchodnou veľmocou. 3. Keď tichomorský štát alebo tichomorské štáty môžu dokázať, že im tretia strana poskytla podstatne priaznivejšie zaobchádzanie pre tovar vrátane pravidiel pôvodu ako zaobchádzanie, ktoré im ponúkla strana ES, strany to navzájom prekonzultujú a môžu sa spoločne rozhodnúť, ako čo najlepšie vykonávať ustanovenia odseku 2. 4. Ustanovenia tejto kapitoly sa nevykladajú tak, že strane ES alebo ktorémukoľvek tichomorskému štátu ukladajú povinnosť recipročne rozšíriť akékoľvek priaznivejšie zaobchádzanie uplatniteľné v dôsledku toho, že strana ES alebo ktorýkoľvek tichomorský štát sa v deň podpisu tejto dohody stane stranou dohody o voľnom obchode s tretími stranami. 5. Na účely tohto článku "dohoda o voľnom obchode" znamená dohodu, ktorá výrazne liberalizuje obchod a zabezpečuje absenciu alebo odstránenie v podstate akejkoľvek diskriminácie medzi stranami tejto dohody prostredníctvom odstránenia existujúcich diskriminačných opatrení a/alebo zákazu nových alebo diskriminačnejších opatrení v čase nadobudnutia platnosti dohody alebo na základe primeraného časového rámca. 6. Na účely tohto článku "významná obchodná veľmoc" znamená každú vyspelú krajinu alebo každú krajinu, ktorej podiel na svetovom vývoze tovaru v roku predchádzajúcom nadobudnutiu platnosti dohody o voľnom obchode uvedenej v odseku 2 predstavuje viac než jedno 1 %, alebo každú skupinu krajín, ktoré konajú individuálne, spoločne alebo na základe dohody o voľnom obchode, ktoré spoločne predstavujú podiel na svetovom vývoze tovaru viac než 1,5 % v roku predchádzajúcom nadobudnutiu platnosti dohody o voľnom obchode uvedenej v odseku 2 [2]. Článok 17 Osobitné ustanovenia o administratívnej spolupráci v colných záležitostiach 1. Strany sa dohodli, že na vykonávanie a kontrolu preferenčného zaobchádzania poskytnutého na základe tejto časti je nevyhnutná administratívna spolupráca a zdôrazňujú svoj záväzok bojovať proti nezrovnalostiam a podvodom v colnej oblasti a záležitostiach, ktoré s ňou súvisia. 2. Ak strana alebo prípadne tichomorský štát na základe objektívnych informácií zistili, že nebola poskytnutá administratívna spolupráca a/alebo že došlo k nezrovnalostiam alebo podvodu, príslušná strana alebo tichomorský štát môže v súlade s týmto článkom dočasne zastaviť príslušné preferenčné zaobchádzanie s príslušným výrobkom, resp. výrobkami. 3. Na účely tohto článku sa za neposkytnutie administratívnej spolupráce okrem iného považuje: a) opakované nedodržanie povinnosti overiť status pôvodu príslušného výrobku, resp. výrobkov; b) opakované odmietnutie alebo zbytočné prieťahy v súvislosti s následným overením dôkazu o pôvode a/alebo oznámením výsledkov tohto overenia; c) opakované odmietnutie alebo zbytočné prieťahy v súvislosti so získaním povolenia na vykonanie kontroly administratívnej spolupráce zameranej na overenie pravosti dokumentov alebo správnosti informácií, ktoré sú relevantné pre poskytnutie príslušného preferenčného zaobchádzania. Na účely tohto článku sa zistenie nezrovnalostí alebo podvodu môže konštatovať okrem iného vtedy, ak bez uspokojivého vysvetlenia dôjde k rýchlemu nárastu dovozu tovaru nad zvyčajnú úroveň výrobnej a vývoznej kapacity druhej strany alebo prípadne tichomorského štátu, ktorý je spojený s objektívnymi informáciami o nezrovnalostiach alebo podvode. 4. Dočasné pozastavenie podľa odseku 2 sa uplatňuje za týchto podmienok: a) Strana alebo prípadne tichomorský štát, ktoré na základe objektívnej informácie zistili, že nebola poskytnutá administratívna spolupráca a/alebo že došlo k nezrovnalostiam alebo podvodu, bez zbytočného odkladu oznámia svoje zistenie spolu s objektívnymi informáciami Výboru pre obchod a začnú s ním na základe všetkých relevantných informácií a objektívnych zistení rokovania s cieľom dosiahnuť riešenie prijateľné pre stranu ES a tichomorské štáty alebo prípadne štát. b) Ak strany začali konzultácie v rámci Výboru pre obchod, ako sa uvádza vyššie, a nedohodli sa na prijateľnom riešení do troch mesiacov od oznámenia, príslušná strana alebo tichomorský štát môže dočasne pozastaviť príslušné preferenčné zaobchádzanie s príslušným výrobkom, resp. výrobkami. Dočasné pozastavenie sa bez zbytočného odkladu oznámi Výboru pre obchod. c) Dočasné pozastavenia podľa tohto článku sa vykonajú len v rozsahu nevyhnutnom na ochranu finančných záujmov príslušnej strany alebo tichomorského štátu. Nepresiahnu obdobie šesť mesiacov, ktoré možno obnoviť. Dočasné pozastavenia sa okamžite po ich prijatí oznámia dotknutej strane alebo tichomorskému štátu a Výboru pre obchod. Sú predmetom pravidelných konzultácií v rámci Výboru pre obchod, a to najmä s cieľom ich zrušenia hneď, ako prestanú existovať podmienky na ich uplatňovanie. 5. Zároveň s oznámením Výboru pre obchod podľa odseku 4 písm. a) tohto článku by príslušná strana alebo tichomorský štát mali vo svojom úradnom vestníku uverejniť oznámenie určené dovozcom. V tomto oznámení by sa malo v súvislosti s príslušným výrobkom a konkrétnym pôvodom uviesť, že na základe objektívnych informácií sa zistilo, že nebola poskytnutá administratívna spolupráca a/alebo že došlo k nezrovnalostiam alebo podvodu. Článok 18 Riešenie administratívnych omylov Strany navzájom uznávajú právo napraviť chyby počas vykonávania tejto dohody. Keď sa zistia chyby, každá strana môže požiadať Výbor pre obchod o preskúmanie možností prijatia všetkých primeraných opatrení s cieľom vyriešiť situáciu. KAPITOLA 2 Nástroje na ochranu obchodu Článok 19 Antidumpingové a vyrovnávacie opatrenia 1. S výhradou ustanovení tohto článku žiadna časť tejto dohody nebráni strane ES alebo tichomorským štátom, ktoré sú alebo nie sú členmi WTO, prijať, či už individuálne alebo spoločne, antidumpingové alebo vyrovnávacie opatrenia v súlade s príslušnými dohodami WTO. Na účely tohto článku sa pôvod stanoví v súlade s nepreferenčnými pravidlami pôvodu strán. 2. Strana ES nemôže uložiť konečné antidumpingové alebo vyrovnávacie clo v súvislosti s výrobkami dovážanými z tichomorských štátov skôr, ako v súlade s právnymi predpismi ES zváži možnosť konštruktívnych nápravných opatrení stanovených v príslušných dohodách WTO. V tejto súvislosti strana ES poskytne vývozcom z tichomorských štátov, ktorí takéto konštruktívne nápravné opatrenia navrhujú, vhodnú pomoc. 3. Ak regionálny alebo subregionálny orgán v mene dvoch alebo viacerých tichomorských štátov uložil antidumpingové alebo vyrovnávacie opatrenie, súdne preskúmanie vrátane fázy odvolaní sa uskutoční v rámci jedného fóra. 4. Ak je možné uložiť antidumpingové alebo vyrovnávacie opatrenie na regionálnom alebo sub-regionálnom základe a na celoštátnom základe, strany alebo prípadne tichomorské štáty zabezpečia, aby takéto opatrenia neboli súčasne uplatňované na rovnaký výrobok regionálnymi alebo sub-regionálnymi orgánmi na jednej strane a celoštátnymi orgánmi na druhej strane. 5. Strana ES pred začatím akéhokoľvek prešetrovania oznámi vyvážajúcim tichomorským štátom prijatie riadne podloženého podnetu. 6. Ustanovenia tohto článku sa uplatňujú vo všetkých prešetrovaniach, ktoré sa začnú po nadobudnutí platnosti tejto dohody. 7. Ustanovenia tohto článku nepodliehajú ustanoveniam o urovnávaní sporov uvedeným v tejto dohode. Článok 20 Multilaterálne ochranné opatrenia 1. S výhradou ustanovení tohto článku žiadne z ustanovení tejto dohody nebráni tichomorským štátom a strane ES prijať opatrenia v súlade s článkom XIX dohody GATT z roku 1994, dohodou o ochranných opatreniach a článkom 5 dohody o poľnohospodárstve. Na účely tohto článku sa pôvod stanoví v súlade s nepreferenčnými pravidlami pôvodu strán. 2. Bez ohľadu na odsek 1, vzhľadom na celkové rozvojové ciele tejto dohody a nepatrnú veľkosť hospodárstiev tichomorských štátov, strana ES môže vylúčiť dovoz z ktoréhokoľvek tichomorského štátu z uplatňovania akýchkoľvek opatrení prijatých podľa článku XIX dohody GATT z roku 1994, dohody WTO o ochranných opatreniach a článku 5 dohody o poľnohospodárstve. 3. Ustanovenia odseku 2 sa uplatňujú päť rokov od dátumu nadobudnutia platnosti tejto dohody. Najneskôr 120 dní pred ukončením tohto obdobia strany preskúmajú fungovanie týchto ustanovení z hľadiska rozvojových potrieb tichomorských štátov s cieľom stanoviť, či je potrebné predĺžiť ich uplatňovanie na ďalšie obdobie. 4. Ustanovenia odseku 1 nepodliehajú ustanoveniam o urovnávaní sporov uvedeným v tejto dohode. Článok 21 Dvojstranné ochranné opatrenia 1. Bez ohľadu na článok 20, po preskúmaní alternatívnych riešení môže strana ES alebo tichomorský štát uplatniť ochranné opatrenia obmedzeného trvania, ktoré sa líšia od ustanovení článkov 11 a 12, za podmienok stanovených v tomto článku a v súlade s postupmi, ktoré sú tu uvedené. 2. Ochranné opatrenia uvedené v odseku 1 sa môžu prijať, ak sa výrobok s pôvodom v strane ES alebo tichomorskom štáte dováža na územie strany ES alebo tichomorského štátu v takom zvýšenom množstve a za takých podmienok, ktoré spôsobujú, alebo hrozí, že môžu spôsobiť: a) na území dovážajúcich strán alebo tichomorských štátov vážnu ujmu domácemu odvetviu vyrábajúcemu podobné alebo priamo konkurujúce výrobky, alebo b) narušenie ekonomického alebo sociálneho charakteru v sektore alebo vo výrobnom odvetví hospodárstva alebo ťažkosti, ktoré by mohli zapríčiniť vážne zhoršenie hospodárskej situácie dovážajúcich strán alebo tichomorských štátov, alebo c) narušenie na trhoch s podobnými alebo priamo konkurujúcimi poľnohospodárskymi výrobkami [3] alebo v rámci mechanizmov regulujúcich tieto trhy. 3. Ochranné opatrenia uvedené v tomto článku nepôjdu nad rámec toho, čo je potrebné na nápravu vážnej ujmy alebo narušenia vymedzených v odsekoch 2 a 5 písm. b) alebo na ich zabránenie. Tieto ochranné opatrenia dovážajúcich strán alebo tichomorských štátov môžu pozostávať len z jedného alebo viacerých z týchto opatrení: a) pozastavenie ďalšieho znižovania úrovne dovozného cla na príslušný výrobok, ako sa stanovuje v tejto dohode, b) zvýšenie cla na príslušný výrobok na úroveň, ktorá nepresahuje clo uplatňované na dovoz s pôvodom u ostatných členov WTO, a c) zavedenie colných kvót na príslušný výrobok. 4. Bez toho, aby boli dotknuté odseky 1, 2 a 3, ak sa akýkoľvek výrobok s pôvodom v jednom alebo vo viacerých tichomorských štátoch dováža v takom zvýšenom množstve a za takých podmienok, ktoré spôsobujú, alebo hrozí, že spôsobia, jednému alebo viacerým najvzdialenejším regiónom strany ES jednu zo situácií uvedených v odseku 2 písm. a), b) a c), strana ES môže prijať opatrenia dohľadu alebo ochranné opatrenia obmedzené na príslušný región alebo regióny v súlade s postupmi stanovenými v odsekoch 6 až 9. 5. a) Bez toho, aby boli dotknuté odseky 1, 2 a 3, ak sa akýkoľvek výrobok s pôvodom v strane ES dováža v takom zvýšenom množstve a za takých podmienok, ktoré spôsobujú, alebo hrozí, že spôsobia, tichomorskému štátu jednu zo situácií uvedených v odseku 2 písm. a), b) a c), príslušný tichomorský štát môže prijať opatrenia dohľadu alebo ochranné opatrenia obmedzené na svoje územie v súlade s postupmi stanovenými v odsekoch 6 až 9. b) Tichomorský štát môže prijať ochranné opatrenia, ak sa v dôsledku zníženia cla na jeho územie dováža výrobok s pôvodom v strane ES v takom zvýšenom množstve a za takých podmienok, ktoré spôsobujú narušenie, alebo hrozí, že ho spôsobia, nerozvinutému odvetviu vyrábajúcemu podobné alebo priamo konkurujúce výrobky. Tieto opatrenia sa prijmú s cieľom podporiť rozvoj výrobných a udržateľných odvetví v záujme zvýšenia všeobecnej životnej úrovne ľudí. Toto ustanovenie je uplatniteľné iba na obdobie dvadsiatich rokov od dátumu nadobudnutia platnosti tejto dohody. Opatrenia sa musia prijať v súlade s postupmi stanovenými v odsekoch 6 až 9 okrem toho, že v prípade krajín, ktoré nie sú najmenej rozvinutými krajinami, môže byť počiatočné trvanie opatrení sedem rokov so spoločným preskúmaním možného predĺženia o ďalšie tri roky a v prípade malých ostrovných štátov a tichomorských najmenej rozvinutých štátov dvanásť rokov so spoločným preskúmaním možného predĺženia o ďalšie tri roky. Žiadny tichomorský štát nikdy nezvýši na základe tohto ustanovenia clo na tovar s pôvodom v strane ES na viac ako 3 % colných položiek alebo na viac ako 15 % celkovej hodnoty tovaru s pôvodom v strane ES, ktorá sa vypočíta ako priemerná hodnota dovozu za posledné tri roky. 6. a) Ochranné opatrenia uvedené v tomto článku sa zachovajú len na také obdobie, ktoré môže byť potrebné na zabránenie vážnej ujme alebo narušeniu vymedzeným v odsekoch 2, 4 a 5 alebo na ich nápravu. b) Ochranné opatrenia uvedené v tomto článku sa neuplatňujú na obdobie dlhšie ako dva roky. Za výnimočných okolností sa takéto opatrenia môžu predĺžiť na ďalšie obdobie v trvaní najviac dvoch rokov. Ak však tichomorský štát uplatňuje ochranné opatrenie alebo ak strana ES uplatňuje opatrenie obmedzené na územie jedného alebo viacerých jej najvzdialenejších regiónov, takéto opatrenia sa môžu uplatňovať na obdobie nepresahujúce štyri roky a za výnimočných okolností môžu byť predĺžené na ďalšie štyri roky. c) V ochranných opatreniach uvedených v tomto článku prijatých na dlhšie ako jeden rok sú obsiahnuté jednoznačné prvky postupne vedúce k ich zrušeniu najneskôr do konca stanoveného obdobia. d) Žiadne ochranné opatrenie uvedené v tomto článku sa neuplatňuje na dovoz výrobku, ktorý predtým podliehal takémuto opatreniu, počas obdobia aspoň jedného roka od uplynutia platnosti tohto opatrenia. 7. Na vykonávanie uvedených odsekov sa uplatňujú tieto ustanovenia: a) Ak sa strana ES alebo tichomorský štát domnieva, že existuje jedna z okolností uvedených v odsekoch 2, 4 a/alebo 5, okamžite túto záležitosť oznámi Výboru pre obchod na účely jej preskúmania. b) Výbor pre obchod môže predložiť akékoľvek odporúčanie potrebné na nápravu vzniknutých okolností. Ak Výbor pre obchod nepredloží žiadne odporúčanie zamerané na nápravu daných okolností alebo ak sa do 30 dní odo dňa oznámenia danej záležitosti Výboru pre obchod nedosiahne žiadne iné uspokojivé riešenie, dovážajúca strana ES alebo tichomorský štát môže v súlade s týmto článkom prijať primerané opatrenia na nápravu daných okolností. c) Pred prijatím akéhokoľvek opatrenia stanoveného v tomto článku alebo v prípadoch, na ktoré sa vzťahuje odsek 8 tohto článku, príslušná strana ES alebo tichomorský štát čo najskôr poskytnú Výboru pre obchod všetky relevantné informácie potrebné na dôkladné preskúmanie situácie s cieľom nájsť riešenie prijateľné pre príslušné strany. d) Pri výbere ochranných opatrení podľa tohto článku sa musia uprednostniť tie, ktoré najmenej narúšajú fungovanie tejto dohody. e) Akékoľvek ochranné opatrenie prijaté podľa tohto článku sa bezodkladne oznámi Výboru pre obchod a je predmetom pravidelných rokovaní v rámci tohto orgánu, a to najmä s cieľom vypracovať časový harmonogram na jeho zrušenie hneď, ako to okolnosti umožnia. 8. Ak si výnimočné okolnosti vyžadujú okamžité kroky, príslušná dovážajúca strana ES alebo tichomorský štát môže predbežne prijať opatrenia stanovené v odsekoch 3, 4 a/alebo 5 bez toho, aby dodržala požiadavky stanovené v odseku 7. Tieto opatrenia sa môžu prijať najviac na obdobie 180 dní, ak opatrenia prijala strana ES, a na 200 dní, ak opatrenia prijal tichomorský štát alebo ak sú opatrenia prijaté stranou ES obmedzené na územie jedného alebo viacerých jej najvzdialenejších regiónov. Trvanie každého takéhoto predbežného opatrenia sa započíta ako časť počiatočného obdobia a každého predĺženia uvedeného v odseku 6. Pri prijímaní takýchto predbežných opatrení sa zoberie do úvahy záujem strán a najmä záujem malých ostrovných štátov. Dovážajúca strana alebo prípadne tichomorský štát informuje druhú príslušnú stranu a okamžite túto záležitosť oznámi Výboru pre obchod na účely jej preskúmania. 9. V prípade, že v dovážajúcej strane alebo tichomorskom štáte podlieha dovoz výrobku správnemu postupu, ktorého účelom je rýchle poskytnutie informácií o vývoji obchodných tokov, ktoré môžu spôsobiť problémy uvedené v tomto článku, dovážajúca strana o tom bezodkladne informuje Výbor pre obchod. 10. Ochranné opatrenia prijaté v súlade s ustanoveniami tohto článku nepodliehajú ustanoveniam WTO o urovnávaní sporov. KAPITOLA 3 Necolné opatrenia Článok 22 Zákaz množstvových obmedzení Ak nie je v tejto dohode stanovené inak, nadobudnutím platnosti tejto dohody sa odstránia všetky zákazy alebo obmedzenia dovozu alebo vývozu tovaru medzi stranou ES a tichomorskými štátmi, okrem cla, daní, poplatkov a iných platieb, či už sa uplatňujú formou kvót, dovozných alebo vývozných licencií alebo iných opatrení. Žiadne nové opatrenia takéhoto charakteru sa nezavedú. Ustanovenia tohto článku sa uplatňujú bez toho, aby boli dotknuté ustanovenia kapitoly 2 časti II. Článok 23 Národné zaobchádzanie v oblasti vnútroštátneho zdaňovania a regulácie 1. Dovezené výrobky s pôvodom v druhej strane nepodliehajú priamo ani nepriamo vnútroštátnym daniam ani iným vnútroštátnym poplatkom akéhokoľvek druhu nad rámec tých, ktoré sa priamo alebo nepriamo uplatňujú na podobné domáce výrobky. Okrem toho strany nijako inak neuplatňujú vnútroštátne dane ani iné vnútroštátne poplatky s cieľom poskytnúť ochranu domácej výrobe. 2. Zaobchádzanie poskytnuté dovezeným výrobkom s pôvodom v druhej strane nie je nevýhodnejšie ako zaobchádzanie poskytnuté podobným domácim výrobkom, pokiaľ ide o všetky zákony, iné právne predpisy a požiadavky, ktoré majú vplyv na ich vnútroštátny predaj, ponúkanie na predaj, kúpu, prepravu, distribúciu alebo použitie. Ustanovenia tohto odseku nebránia uplatňovaniu diferencovaných vnútroštátnych dopravných poplatkov, ktoré sú založené výhradne na hospodárskej prevádzke dopravných prostriedkov, a nie na pôvode výrobku. 3. Žiadna strana neprijme ani nezachová nijaký vnútroštátny množstvový predpis týkajúci sa zmiešavania, spracovania alebo používania výrobkov v špecifikovaných objemoch alebo pomeroch, ktorý si priamo alebo nepriamo vyžaduje, aby akýkoľvek špecifikovaný objem alebo pomer ktoréhokoľvek výrobku, na ktorý sa vzťahuje tento predpis, musel byť dodávaný z domácich zdrojov. Okrem toho žiadna strana ani tichomorský štát nijako inak neuplatňuje vnútroštátne množstvové predpisy s cieľom poskytnúť ochranu domácej výrobe. 4. Ustanovenia tohto článku nebránia vyplácaniu dotácií alebo poskytovaniu daňových stimulov domácim výrobcom s cieľom rozvíjať odvetvia vrátane platieb domácim výrobcom získaných z vnútroštátnych daní alebo platieb uplatňovaných v súlade s ustanoveniami tohto článku a dotácií uskutočnených prostredníctvom vládnych nákupov domácich výrobkov. 5. Ustanovenia tohto článku sa neuplatňujú na zákony, iné právne predpisy, postupy alebo praktiky, ktorými sa riadi verejné obstarávanie. Článok 24 Dotácie na podporu vývozu v poľnohospodárstve 1. Pokiaľ ide o ktorýkoľvek z výrobkov vymedzených v odseku 3, v súvislosti s ktorým sa tichomorské štáty zaviazali odstrániť clo, strana ES sa zaväzuje postupne odstrániť existujúce dotácie poskytované pri vývoze tohto výrobku na územia tichomorských štátov. 2. Najneskôr 18. decembra 2007 budú strany rokovať s cieľom určiť spôsoby odstránenia existujúcich dotácií uvedených v odseku 1. 3. Tento článok sa uplatňuje na výrobky, na ktoré sa vzťahuje príloha 1 k Dohode WTO o poľnohospodárstve. KAPITOLA 4 Colné postupy a uľahčenie obchodu Článok 25 Ciele Ciele tejto kapitoly sú: a) pomôcť integrácii tichomorských štátov do svetového hospodárstva a najmä uľahčiť obchod medzi stranami; b) posilniť spoluprácu v colných záležitostiach s cieľom zabezpečiť, aby príslušné právne predpisy a postupy, ako aj administratívne kapacity príslušných správ, umožňovali účinnú a efektívnu správu daní a uľahčovali obchod. Článok 26 Vzťah s existujúcimi programami a pomocou Strany sa usilujú koordinovať a integrovať svoju spoluprácu týkajúcu sa uľahčenia a podpory obchodu s prácou ostatných subjektov, regionálnych organizácií a vnútroštátnych orgánov a organizácií s cieľom vyhnúť sa nepotrebnému zdvojovaniu existujúcich programov a maximalizovať výhody plynúce zo zdrojov venovaných uľahčovaniu obchodu, v prípade potreby najmä prostredníctvom: a) spoločného využívania informácií stranami, subjektmi, regionálnymi a medzinárodnými organizáciami a ich členmi; b) využívania odborných znalostí a zdrojov ostatných regionálnych alebo medzinárodných organizácií; c) spolupráce medzi stranami a ostatnými regionálnymi a medzinárodnými organizáciami a v rámci nich; d) spolupráce s ostatnými regionálnymi a medzinárodnými organizáciami pri príprave, ustanovení a vykonávaní medzinárodných dohôd o harmonizovaných normách a postupoch alebo pri zriaďovaní nových regionálnych organizácií; e) účasti ostatných regionálnych organizácií a ich členov na uľahčovaní obchodu a v programe na podporu obchodu; a f) všetkých ostatných foriem spolupráce, koordinácie alebo integrácie činností, o ktorých strany rozhodnú, že sú vhodné. Článok 27 Colná a administratívna spolupráca 1. Strany sa dohodli, že: a) si budú vymieňať informácie týkajúce sa colných právnych predpisov a postupov; b) vyvinú spoločné iniciatívy vo vzájomne dohodnutých oblastiach; c) vždy, keď je to možné, prijmú spoločné pozície v colnej oblasti na medzinárodných fórach; d) podporujú koordináciu medzi všetkými prepojenými agentúrami, a to na vnútroštátnej aj cezhraničnej úrovni. 2. Bez ohľadu na odsek 1 si správne orgány strán navzájom poskytnú administratívnu pomoc v colných záležitostiach v súlade s ustanoveniami protokolu I. Článok 28 Colné konanie 1. Strana ES a tichomorské štáty sa dohodli, že ich príslušné colné právne predpisy, ustanovenia a postupy sa zakladajú na medzinárodných nástrojoch a normách uplatniteľných v colnej oblasti a oblasti obchodu vrátane kľúčových prvkov revidovaného Kjótskeho dohovoru o zjednodušení a harmonizácii colných postupov, Systému noriem na zabezpečenie a uľahčenie globálneho obchodu WCO, súboru údajov WCO a dohovoru o harmonizovanom systéme opisu a číselného označovania tovaru. 2. Strana ES a tichomorské štáty sa dohodli, že ich príslušné obchodné a colné právne predpisy, ustanovenia a postupy sa zakladajú na: a) potrebe chrániť a uľahčovať zákonný obchod prostredníctvom účinného presadzovania a dodržiavania legislatívnych požiadaviek; b) potrebe vyhnúť sa nepotrebnému alebo diskriminačnému zaťaženiu hospodárskych subjektov, zabezpečiť ochranu pred podvodom, zabezpečiť zjednodušené postupy pre obchodníkov, ktorí dodržiavajú colné predpisy, a podporiť dodržiavanie predpisov, ako aj potrebe vyhnúť sa uplatňovaniu neprimeraných sankcií za menej závažné porušenia colných predpisov alebo procedurálnych požiadaviek; c) uplatňovaní moderných colných techník vrátane hodnotenia rizika, zjednodušených postupov na vstup a prepustenie tovaru, kontrol po prepustení tovaru a metód auditu spoločnosti; d) potrebe postupného vývoja systémov vrátane systémov založených na informačných technológiách, aby sa uľahčila elektronická výmena údajov medzi obchodníkmi, colnými správami a ostatnými príslušnými agentúrami; e) potrebe uľahčiť pohyb tranzitu; f) potrebe vyhnúť sa akýmkoľvek požiadavkám na povinné využívanie služieb colných deklarantov; pokiaľ ide o udeľovanie oprávnení colným deklarantom, uplatňujú sa transparentné, nediskriminačné a primerané pravidlá; g) potrebe vyhnúť sa (okrem výnimočných okolností) všetkým požiadavkám na povinné kontroly pred odoslaním v súlade s dohodou WTO o kontrolách pred odosielaním alebo im rovnocenné opatrenia. 3. Vzhľadom na malú veľkosť a kapacitu správnych orgánov malé ostrovné štáty vykonávajú odsek 1 a odsek 2 písm. c) a d) tohto článku podľa potreby. 4. Strany sa dohodli, že: a) v strane ES a tichomorských štátoch by sa mal uplatňovať jednotný colný doklad alebo jeho elektronický ekvivalent. Tichomorské štáty budú v tomto zmysle pokračovať vo svojom úsilí o jeho zavedenie v počiatočnej fáze platnosti tejto dohody. Päť rokov po nadobudnutí platnosti dohody sa vykoná spoločné preskúmanie situácie; b) mal by sa zabezpečiť systém záväzných pravidiel v colných záležitostiach, a to najmä pokiaľ ide o colnú klasifikáciu a pravidlá pôvodu, v súlade s pravidlami stanovenými v ich príslušných právnych predpisoch. 5. V záujme zlepšenia pracovných metód, ako aj zabezpečenia nediskriminácie, transparentnosti, efektívnosti, integrity a sledovateľnosti operácií, strany alebo prípadne tichomorské štáty: a) zabezpečia účinné, promptné a nediskriminačné postupy umožňujúce právo na odvolanie sa proti administratívnym opatreniam, výrokom a rozhodnutiam colných orgánov a agentúr, ktoré majú vplyv na dovoz, vývoz alebo tovar v tranzite. Odvolacie postupy sú ľahko dostupné aj pre malé alebo stredné podniky a akékoľvek náklady sú primerané a úmerné nákladom na tieto postupy; b) zabezpečia, aby sa zaviedli opatrenia s cieľom dosiahnuť vysoké normy integrity v colných službách v súlade s príslušnými medzinárodnými dohovormi a nástrojmi v tejto oblasti. Článok 29 Vzťahy colných orgánov s podnikateľskou komunitou Strana ES a tichomorské štáty sa dohodli, že: a) budú podporovať spoluprácu medzi hospodárskymi subjektmi a príslušnými správnymi orgánmi; b) zabezpečia, aby všetky právne predpisy, postupy, poplatky a platby, ako aj ich prípadné zdôvodnenia, boli verejne dostupné v čo najväčšej miere v elektronickej podobe; c) zverejnia relevantné oznámenia administratívnej povahy vrátane požiadaviek agentúr a vstupných postupov, prevádzkových hodín a prevádzkových postupov colných úradov v prístavoch a na hraničných priechodoch, ako aj kontaktných miest na zisťovanie informácií; d) sú potrebné včasné a pravidelné konzultácie s podnikateľskou komunitou o legislatívnych návrhoch a postupoch týkajúcich sa colných a obchodných otázok, kdekoľvek to je možné. Na tento účel každá strana vytvorí vhodné mechanizmy na pravidelné konzultácie medzi správnymi orgánmi a podnikateľskou komunitou; e) nové alebo zmenené a doplnené právne predpisy a postupy by sa mali zaviesť, resp. informácie týkajúce sa ich nadobudnutia platnosti by sa mali oznámiť tak, aby hospodárske subjekty mali možnosť dobre sa pripraviť na ich dodržiavanie; f) zabezpečia, aby ich príslušné colné a súvisiace požiadavky a postupy naďalej spĺňali potreby obchodnej komunity, riadili sa osvedčenými postupmi a pokiaľ možno čo najmenej obmedzovali obchod. Článok 30 Colné hodnotenie 1. Strany sa dohodli, že na obchod s tovarom, na ktorý sa vzťahuje časť II tejto dohody, budú uplatňovať článok VII dohody GATT z roku 1994 a dohodu o vykonávaní článku VII dohody GATT z roku 1994. 2. Bez ohľadu na odsek 1 tichomorské štáty, ktoré nie sú členmi WTO, v deň nadobudnutia platnosti tejto dohody uplatňujú pravidlá o colnej hodnote v súlade s článkom VII dohody GATT z roku 1994 a dohodou o vykonávaní článku VII dohody GATT z roku 1994 na obchod s tovarom, na ktorý sa vzťahuje časť II tejto dohody, do piatich rokov od nadobudnutia platnosti tejto dohody. Článok 31 Harmonizácia colných noriem na regionálnej úrovni 1. Strany podporujú regionálnu integráciu v colnej oblasti a snažia sa prijať spoločné právne predpisy, postupy a požiadavky v súlade s príslušnými medzinárodnými normami. 2. Uskutočňuje sa pravidelné sledovanie vykonávania ustanovení tohto článku. Článok 32 Doložka o preskúmaní Strany sa dohodli, že preskúmajú vykonávanie tejto kapitoly najneskôr tri roky po nadobudnutí platnosti tejto dohody s cieľom určiť ďalšie kroky, ktoré sa majú prijať. KAPITOLA 5 Technické prekážky obchodu a sanitárne a fytosanitárne opatrenia Článok 33 Rozsah pôsobnosti a vymedzenia pojmov 1. Ustanovenia tejto kapitoly sa uplatňujú na technické predpisy, normy a postupy posudzovania zhody (ďalej len "opatrenia TBT") vymedzené v dohode WTO o technických prekážkach obchodu (ďalej len "dohoda o TBT") a na sanitárne a fytosanitárne opatrenia (ďalej len "opatrenia SPS") vymedzené v dohode WTO o uplatňovaní sanitárnych a fytosanitárnych opatrení (ďalej len "dohoda o SPS"), pokiaľ majú vplyv na obchod, na ktorý sa vzťahuje časť II tejto dohody. 2. Na účely tejto kapitoly sa uplatňujú vymedzenia použité v dohode o TBT a v dohode o SPS. Článok 34 Ciele 1. Strany sa dohodli, že budú spolupracovať s cieľom uľahčiť a posilniť obchod s tovarom medzi sebou tým, že identifikujú prekážky obchodu vyplývajúce z opatrení TBT a SPS, že im budú predchádzať a že ich budú odstraňovať. 2. Strany sa dohodli, že budú spolupracovať s cieľom posilniť regionálny obchod v tichomorskej oblasti, regionálnu integráciu a spoluprácu v záležitostiach týkajúcich sa opatrení TBT a SPS. 3. Strany spolupracujú s cieľom uľahčiť dodržiavanie opatrení SPS, ktoré sa vzťahujú na vývoz, pri súčasnej ochrane bezpečnosti a zdravia ľudí, zvierat a rastlín, najmä prostredníctvom budovania kapacít vo verejných a súkromných sektoroch v tichomorských štátoch a pomocou tichomorským štátom zlepšiť ich regulačné rámce a s nimi súvisiace inštitúcie. 4. Strany spolupracujú s cieľom posilniť regionálnu integráciu a podporiť kapacity súkromných a verejných sektorov dodržiavať opatrenia TBT a SPS. Článok 35 Prioritné výrobky V záujme lepšieho dosiahnutia cieľov tejto kapitoly sa strany dohodli, že vymedzia zoznam prioritných výrobkov na vývoz z tichomorských štátov do strany ES a zoznam prioritných výrobkov na obchodovanie medzi tichomorskými štátmi. Tieto zoznamy sú obsiahnuté v prílohe III. A a III. B, ktoré sa podľa potreby preskúmajú a môžu sa upraviť rozhodnutím Výboru pre obchod. Článok 36 Práva a povinnosti 1. Strany sa dohodli, že budú uplatňovať dohody o SPS a TBT na obchod s tovarom, na ktorý sa vzťahuje časť II tejto dohody. 2. Bez ohľadu na odsek 1 opatrenia tichomorských štátov, ktoré v deň nadobudnutia platnosti tejto dohody nie sú členmi WTO, týkajúce sa SPS a TBT sa uplatňujú v súlade s požiadavkami dohôd o SPS a TBT. 3. Strana ES plne zohľadní z krátkodobého hľadiska kapacitné obmedzenia štátov, ktoré nie sú členmi WTO, na dosiahnutie súladu s ustanoveniami tohto článku. 4. Strany sa dohodli, že tam, kde to je potrebné a možné, ustanovenia dohôd WTO o SPS a TBT týkajúce sa osobitného a diferencovaného zaobchádzania sú uplatniteľné na obchod medzi stranami tejto dohody vrátane tichomorských štátov, ktoré nie sú členmi WTO. Článok 37 Rovnocennosť 1. Strany uznávajú, že je dôležité uplatňovať ustanovenia článku 4 dohody o SPS a umožniť tichomorským štátom, aby vyspelé dovážajúce krajiny uznali rovnocennosť ich opatrení SPS. 2. Strany opätovne potvrdzujú rozhodnutie o vykonávaní článku 4 dohody o uplatňovaní sanitárnych a fytosanitárnych opatrení z 23. júla 2004 výboru WTO pre sanitárne a fytosanitárne opatrenia. Strana ES súhlasí, že venuje náležitú pozornosť primeraným žiadostiam jedného alebo viacerých tichomorských štátov o prešetrenie rovnocennosti ich opatrení SPS v oblastiach, ktoré sú z hľadiska vývozu predmetom osobitného záujmu tichomorských štátov. Článok 38 Príslušné orgány 1. Príslušnými orgánmi SPS strán dohody sú orgány tichomorských štátov a strany ES príslušné na vykonávanie opatrení uvedených v tejto kapitole. 2. Strany sa v súlade s touto dohodou navzájom informujú o svojich príslušných orgánoch SPS a akýchkoľvek zmenách, ktoré sa ich týkajú. Článok 39 Riešenie problémov týkajúcich sa SPS a TBT 1. Strany poskytnú potrebné informácie na uľahčenie prístupu k informáciám o opatreniach týkajúcich sa TBT a SPS a ich vykonávaní a presadzovaní a o budúcom vývoji v týchto oblastiach a na uľahčenie vyhýbaniu sa akýmkoľvek ťažkostiam, ktoré by sa mohli vyskytnúť medzi stranou ES a tichomorskými štátmi, a/alebo na ľahšie riešenie týchto ťažkostí. 2. Strany sa čo najskôr navzájom informujú a konzultujú s cieľom nájsť vzájomne prijateľné riešenie v prípade, ak v dôsledku opatrenia TBT alebo SPS vznikne prekážka obchodu. 3. Žiadne z ustanovení tejto kapitoly neobmedzuje práva strán podľa iných medzinárodných dohôd vrátane práva využiť sprostredkovanie alebo mechanizmy na urovnávanie sporov medzinárodných organizácií alebo tie, ktoré sú zavedené v rámci akejkoľvek medzinárodnej dohody. Článok 40 Transparentnosť a výmena informácií 1. Strany potvrdzujú svoje záväzky týkajúce sa vykonávania ustanovení o transparentnosti stanovených v dohode o SPS a dohode o TBT s cieľom uľahčiť prístup k príslušným informáciám o opatreniach TBT alebo SPS. 2. Strana ES súhlasí, že bude spolupracovať s iniciatívami tichomorských štátov na vytvorení mechanizmu umožňujúceho efektívne oznamovanie opatrení TBT a SPS na regionálnej úrovni. 3. Strany sa čo najskôr usilujú navzájom sa informovať o návrhoch na úpravu alebo zavedenie opatrení TBT alebo SPS, ktoré môžu ovplyvniť obchod medzi stranami, v prípade možnosti využitím existujúcich systémov. 4. Najmä pokiaľ ide o opatrenia TBT, strany sa okrem iného dohodli na: a) posilnení svojej spolupráce s cieľom uľahčiť prístup ku svojim príslušným trhom lepším vzájomným poznaním a pochopením svojich príslušných systémov v oblasti technických predpisov, noriem, metrológie, akreditácie a posudzovania zhody; b) výmene informácií, určovaní a zavádzaní vhodných mechanizmov pre konkrétne otázky alebo sektory, napríklad pokiaľ ide zosúladenie s medzinárodnými normami a dôveru v dodávateľovo vyhlásenie o zhode; c) rozvoji spoločných stanovísk a prístupov týkajúcich sa technických regulačných postupov vrátane transparentnosti, konzultácií, proporcionality, používania medzinárodných noriem, posudzovania zhody a dohľadu nad trhom; Článok 41 Vykonávanie Strany sa dohodli, že Výbor pre obchod je podľa tejto kapitoly zodpovedný za: a) sledovanie a preskúmanie vykonávania tejto kapitoly; b) koordináciu a konzultácie v záležitostiach týkajúcich sa TBT a SPS; c) určenie a preskúmanie prioritných sektorov a výrobkov a z toho vyplývajúcich prioritných oblastí spolupráce; a d) predkladanie odporúčaní na úpravy tejto kapitoly. KAPITOLA 6 Výnimky Článok 42 Doložka o všeobecných výnimkách S výhradou požiadavky, že takéto opatrenia sa neuplatňujú spôsobom, ktorý by znamenal svojvoľnú alebo bezdôvodnú diskrimináciu medzi stranami v situáciách vyznačujúcich sa prevažne rovnakými okolnosťami, a ani spôsobom, ktorý by bol skrytým obmedzovaním obchodu s tovarom a so službami alebo výkonu práva na usadenie, žiadne z ustanovení tejto dohody nemožno vykladať tak, že strane ES alebo tichomorským štátom bráni prijať alebo presadzovať opatrenia, ktoré: a) sú nevyhnutné na ochranu verejnej bezpečnosti a morálky alebo na zachovanie verejného poriadku; b) sú nevyhnutné na ochranu života alebo zdravia ľudí, zvierat alebo rastlín; c) sú nevyhnutné na zabezpečenie súladu s právnymi alebo inými predpismi, ktoré nie sú v rozpore s ustanoveniami tejto dohody vrátane ustanovení týkajúcich sa: i) predchádzania nekalým a podvodným praktikám alebo riešenia dôsledkov neplnenia záväzkov zo zmlúv; ii) ochrany súkromia jednotlivcov, pokiaľ ide o spracovanie a šírenie osobných údajov, a ochrany dôverných záznamov a účtov jednotlivých osôb; iii) bezpečnosti, iv) presadzovania colných predpisov, alebo v) ochrany práv duševného vlastníctva; d) sa týkajú dovozu alebo vývozu zlata alebo striebra; e) sú nevyhnutné na ochranu národných pamiatok s umeleckou, historickou alebo archeologickou hodnotou; f) sa týkajú ochrany neobnoviteľných prírodných zdrojov, ak sa tieto opatrenia zavádzajú spoločne s obmedzeniami domácej výroby alebo spotreby tovaru, domáceho poskytovania alebo využívania služieb a domácich investorov; g) sa týkajú produktov väzenskej práce; alebo h) sú v rozpore s článkom 23 za predpokladu, že rozdiel v zaobchádzaní má za cieľ zabezpečiť účinné a nestranné uloženie alebo výber priamych daní v súvislosti s hospodárskou činnosťou, investormi alebo poskytovateľmi služieb strany ES alebo tichomorského štátu. Článok 43 Výnimky z dôvodu bezpečnosti 1. Žiadne z ustanovení tejto dohody nemožno vykladať tak, že: a) od strany ES alebo tichomorského štátu požaduje, aby poskytli akúkoľvek informáciu, ktorej zverejnenie je podľa nich v rozpore s ich základnými bezpečnostnými záujmami; b) strane ES alebo tichomorskému štátu bráni prijať opatrenie, ktoré považujú za nevyhnutné na ochranu svojich základných bezpečnostných záujmov: i) týkajúcich sa štiepnych a termonukleárnych materiálov alebo materiálov, ktoré slúžia na ich výrobu; ii) týkajúcich sa hospodárskych činností vykonávaných priamo alebo nepriamo na účely zásobovania vojenských zariadení; iii) týkajúcich sa výroby zbraní, munície a vojenského materiálu alebo obchodu s nimi; iv) týkajúcich sa vládneho obstarávania, ktoré je nevyhnutne dôležité z dôvodu národnej bezpečnosti alebo na účely národnej obrany; alebo v) uplatňovaných v čase vojny alebo inej mimoriadnej situácie v medzinárodných vzťahoch; alebo c) strane ES alebo tichomorskému štátu bráni prijať akékoľvek opatrenie na splnenie povinností, ktoré prijali v záujme udržania medzinárodného mieru a bezpečnosti. 2. Výbor pre obchod je v čo najväčšej miere informovaný o opatreniach prijatých podľa odseku 1 písm. b) a c) a o uplynutí ich platnosti. Článok 44 Dane 1. Žiadne z ustanovení tejto dohody ani akéhokoľvek opatrenia prijatého podľa tejto dohody nemožno vykladať tak, že strane ES alebo tichomorskému štátu bráni, aby pri uplatňovaní príslušných ustanovení svojich daňových právnych predpisov rozlišovali medzi daňovými poplatníkmi, ktorí nie sú v rovnakej situácii, najmä vzhľadom na miesto ich trvalého pobytu alebo vzhľadom na miesto ich kapitálových investícií. 2. Žiadne z ustanovení tejto dohody ani akéhokoľvek opatrenia prijatého podľa tejto dohody nemožno vykladať tak, že bráni v prijatí alebo presadzovaní opatrení, ktoré sú zamerané na zamedzenie vyhýbania sa plateniu daní alebo na zamedzenie daňových únikov a ktoré sú v súlade s daňovými ustanoveniami dohôd o zamedzení dvojitého zdanenia alebo inými daňovými opatreniami alebo vnútroštátnymi daňovými právnymi predpismi. 3. Žiadne z ustanovení tejto dohody nemá vplyv na práva a povinnosti strany ES alebo tichomorského štátu vyplývajúce z akýchkoľvek daňových dohovorov. V prípade akéhokoľvek rozporu medzi touto dohodou a akýmkoľvek takýmto dohovorom má vo veci rozpornej otázky prednosť takýto dohovor. Článok 45 Problémy s platobnou bilanciou 1. Ak tichomorský štát alebo strana ES majú vážne problémy s platobnou bilanciou a vonkajším financovaním alebo im takéto problémy hrozia, a najmä ak strana alebo tichomorský štát určia, že: a) existuje vážny pokles alebo bezprostredná hrozba vážneho poklesu ich peňažných rezerv, alebo v prípade tichomorského štátu s veľmi nízkymi peňažnými rezervami jeho peňažné rezervy nedosiahli primeranú úroveň rastu; b) existuje vážny pokles v jeho fiškálnej pozícii v dôsledku poklesu vládnych príjmov z výberu cla; alebo c) došlo k prírodnej pohrome, ktorá spôsobila, alebo hrozí, že spôsobí, vážny pokles vládnych príjmov alebo príjmov súkromného sektora, táto strana alebo tichomorský štát môžu uložiť alebo zvýšiť clo na nevyhnutné minimálne obdobie a v minimálnom rozsahu nevyhnutnom na zastavenie vážneho poklesu rezerv alebo na jeho zabránenie alebo na umožnenie zvýšenia rezerv na primeranú úroveň alebo na zastavenie vážneho poklesu vo fiškálnej pozícii alebo na jeho zabránenie. 2. Tichomorské štáty a strana ES sa usilujú vyhnúť uplatňovaniu obmedzujúcich opatrení uvedených v odseku 1. 3. Strany alebo tichomorské štáty uplatňujúce obmedzenia podľa tohto článku môžu určiť výskyt obmedzení dovozu rozličných výrobkov alebo tried výrobkov takým spôsobom, že sa uprednostní dovoz tých výrobkov, ktoré sú dôležitejšie. 4. Akékoľvek obmedzujúce opatrenie prijaté alebo zachované podľa tohto článku je v súlade so všetkými povinnosťami, ktoré strane alebo tichomorskému štátu, ktorý obmedzujúce opatrenie prijíma alebo zachováva, vyplývajú z jeho členstva vo WTO alebo MMF. Strana alebo tichomorský štát, ktorý prijíma alebo zachováva obmedzujúce opatrenie, prijme všetky primerané kroky na zabezpečenie, aby takéto opatrenie nemalo neúmerný vplyv na dovoz z druhej strany, na ktorý sa vzťahuje táto dohoda. 5. Akékoľvek obmedzujúce opatrenie prijaté alebo zachované podľa tohto článku je nediskriminačné, má obmedzené trvanie, nepresiahne rámec toho, čo je nevyhnutné na nápravu situácie týkajúcej sa platobnej bilancie a vonkajšieho financovania a: a) vyhýba sa nepotrebnému poškodeniu obchodných alebo hospodárskych záujmov akejkoľvek druhej strany alebo tichomorského štátu; b) neprimerane nezabráni dovozu akéhokoľvek tovaru v minimálnom obchodnom množstve, ktorého vylúčenie by narušilo pravidelné obchodné kanály; a c) nebráni dovozu obchodných vzoriek alebo dodržiavaniu postupov týkajúcich sa patentov, ochranných známok, autorských práv alebo podobných opatrení. 6. Ktorýkoľvek tichomorský štát alebo strana ES, ktorí zachovávajú alebo prijali obmedzujúce opatrenia alebo ich zmeny, bezodkladne o tom informujú stranu alebo tichomorský štát, z ktorého dotknutý dovoz pochádza, a v čo najskoršom čase predložia časový plán ich zrušenia. 7. Medzi stranou alebo tichomorským štátom, ktorý prijal a zachováva obmedzujúce opatrenie, a stranou alebo tichomorskými štátmi, z ktorých dotknutý vývoz pochádza, sa bezodkladne začnú konzultácie. V týchto konzultáciách sa posúdi situácia príslušného tichomorského štátu alebo strany ES v oblasti platobnej bilancie a obmedzenia prijaté alebo zachované podľa tohto článku pri zohľadnení okrem iného aj týchto činiteľov: a) povaha a rozsah problémov s platobnou bilanciou a vonkajším financovaním; b) vonkajšie hospodárske a obchodné prostredie; c) alternatívne nápravné opatrenia, ktoré môžu byť k dispozícii. V konzultáciách sa posúdi súlad akýchkoľvek obmedzujúcich opatrení s odsekmi 3 a 4. Akceptujú sa všetky zistenia štatistických a iných skutočností predložené Medzinárodným menovým fondom, ktoré sa týkajú devíz, peňažných rezerv a platobnej bilancie, pričom závery vychádzajú z posúdenia situácie v oblasti platobnej bilancie a vonkajšieho financovania príslušného tichomorského štátu alebo strany ES, ktoré uskutočnil fond. 8. V prípade pretrvávajúceho a širokého uplatňovania obmedzení podľa tohto článku, z ktorého vyplýva existencia všeobecnej nerovnováhy, ktorá obmedzuje medzinárodný obchod, strana ES a tichomorské štáty preskúmajú dohodu s cieľom zvážiť prijatie iných opatrení na odstránenie základných príčin nerovnováhy. Článok 46 Potravinová bezpečnosť 1. Strany uznávajú, že odstránenie prekážok obchodu medzi stranami, ako sa predpokladá v tejto dohode, môže predstavovať veľkú výzvu pre výrobcov v poľnohospodárskom a potravinárskom sektore strany alebo tichomorského štátu a dohodli sa, že v súvislosti s týmito otázkami budú navzájom konzultovať. 2. Ak dodržiavanie ustanovení tejto dohody spôsobuje problémy s dostupnosťou potravín alebo iných výrobkov, ktoré sú kľúčové pre zabezpečenie potravinovej bezpečnosti strany alebo tichomorského štátu, alebo s prístupom k nim, a ak takáto situácia spôsobuje alebo pravdepodobne spôsobí značné ťažkosti pre takúto stranu alebo tichomorský štát, táto strana alebo tichomorský štát môžu prijať primerané opatrenia v súlade s postupmi stanovenými v článku 21 ods. 2 písm. c). ČASŤ III PREDCHÁDZANIE SPOROM A ICH UROVNÁVANIE KAPITOLA 1 Cieľ a rozsah pôsobnosti Článok 47 Cieľ Cieľom tejto časti je predchádzať sporom medzi stranou ES a tichomorskými štátmi a urovnávať ich v záujme dosiahnutia obojstranne prijateľného riešenia. Článok 48 Rozsah pôsobnosti 1. Táto časť sa uplatňuje na každý spor týkajúci sa výkladu a uplatňovania tejto dohody, ak nie je v tejto dohode výslovne ustanovené inak. 2. Bez ohľadu na odsek 1 v prípade sporu týkajúceho sa spolupráce pri financovaní rozvoja ustanovenej v dohode z Cotonou sa uplatňuje postup stanovený v článku 98 dohody z Cotonou. KAPITOLA 2 Konzultácie a mediácia Článok 49 Konzultácie 1. Strany sa usilujú o vyriešenie akéhokoľvek sporu uvedeného v článku 48 tak, že začnú v dobrej viere konzultácie s cieľom čo najskôr dosiahnuť obojstranne prijateľné riešenie. 2. Strana požiada o konzultácie prostredníctvom písomnej žiadosti adresovanej druhej strane, v ktorej uvedie sporné opatrenie a tie ustanovenia dohody, s ktorými je opatrenie podľa jej názoru v rozpore, a kópiu tejto žiadosti zašle Výboru pre obchod. 3. Konzultácie sa uskutočnia do 40 dní odo dňa predloženia žiadosti. Konzultácie sa považujú za ukončené do 60 dní odo dňa predloženia žiadosti s výnimkou prípadu, že sa obidve strany sporu dohodnú v konzultáciách pokračovať. Všetky informácie poskytnuté v rámci konzultácií zostanú dôverné. 4. Konzultácie o naliehavých záležitostiach vrátane tých, ktoré sa týkajú tovaru podliehajúceho skaze alebo sezónneho tovaru, sa uskutočnia do 15 dní odo dňa predloženia žiadosti a považujú sa za ukončené do 30 dní odo dňa predloženia žiadosti. 5. Ak sa konzultácie neuskutočnia v lehotách stanovených v tomto článku alebo ak boli konzultácie ukončené bez toho, aby sa dospelo k dohode o vzájomne prijateľnom riešení, žalujúca strana môže požiadať o zriadenie rozhodcovského tribunálu v súlade s článkom 51. Článok 50 Mediácia 1. Ak konzultácie neprinesú vzájomne prijateľné riešenie, strany sporu sa môžu dohodnúť, že vec predložia mediátorovi. Ak sa strany sporu nedohodnú inak, predmetom mediácie bude tá istá otázka, ktorá bola obsahom žiadosti o konzultácie. 2. Ak sa strany sporu nedohodnú na mediátorovi do desiatich dní odo dňa uzatvorenia dohody o riešení sporu mediáciou, predsedajúci spolupredseda Výboru pre obchod alebo jeho zástupca vyberie mediátora žrebovaním z jednotlivcov, ktorí sú zaradení do zoznamu uvedeného v článku 65 a ktorí nie sú štátnymi príslušníkmi žiadnej zo strán sporu. Výber sa uskutoční v prítomnosti zástupcu každej strany sporu do 20 dní odo dňa predloženia dohody o riešení sporu mediáciou. Mediátor zvolá zasadnutie strán sporu najneskôr do 30 dní od svojho zvolenia. Každá strana sporu predloží mediátorovi svoje vyjadrenie najneskôr do 15 dní pred zasadnutím a mediátor oznámi svoje stanovisko do 45 dní od svojho zvolenia. 3. Stanovisko mediátora môže zahŕňať odporúčanie, akým spôsobom možno spor vyriešiť v súlade s ustanoveniami tejto dohody. Stanovisko mediátora je nezáväzné. 4. Strany sporu sa môžu dohodnúť na zmene lehôt uvedených v odseku 2. O zmene týchto lehôt môže tiež rozhodnúť mediátor na žiadosť ktorejkoľvek zo strán sporu alebo z vlastnej iniciatívy z dôvodu konkrétnych ťažkostí príslušnej strany alebo zložitosti prípadu. 5. Konanie týkajúce sa mediácie a najmä všetky predkladané informácie a stanoviská zaujímané stranami sporu v priebehu tohto konania zostanú dôverné. KAPITOLA 3 Postupy urovnávania sporov Oddiel I Rozhodcovské konanie Článok 51 Začatie rozhodcovského konania 1. Ak sa stranám sporu nepodarilo vyriešiť spor konzultáciami podľa článku 49 a ani prípadne mediáciou podľa článku 50, žalujúca strana môže požiadať o zriadenie rozhodcovského tribunálu. 2. Žiadosť o zriadenie rozhodcovského tribunálu sa podáva písomne žalovanej strane a Výboru pre obchod. Žalujúca strana alebo tichomorský štát vo svojej žiadosti uvedie konkrétne sporné opatrenia a vysvetlí, akým spôsobom toto opatrenie porušuje ustanovenia tejto dohody. Článok 52 Zriadenie rozhodcovského tribunálu 1. Rozhodcovský tribunál sa skladá z troch rozhodcov. 2. Do desiatich dní odo dňa predloženia žiadosti o ustanovenie rozhodcovského tribunálu Výboru pre obchod strany sporu uskutočnia vzájomné konzultácie s cieľom dosiahnuť dohodu o zložení rozhodcovského tribunálu. 3. V prípade, že strany sporu nie sú schopné dohodnúť sa na jeho zložení v rámci lehoty stanovenej v odseku 2, ktorákoľvek strana môže požiadať predsedajúceho spolupredsedu Výboru pre obchod alebo jeho zástupcu, aby všetkých troch členov vybral žrebovaním zo zoznamu zostaveného podľa článku 65, pričom jeden člen sa vyberie spomedzi osôb navrhnutých žalujúcou stranou alebo tichomorským štátom, jeden člen spomedzi osôb navrhnutých žalovanou stranou alebo tichomorským štátom a jeden člen spomedzi osôb, ktoré boli stranami vybrané, aby plnili funkciu predsedu. V prípade, že sa strany dohodnú na jednom alebo viacerých členoch rozhodcovského tribunálu, zostávajúci člen, resp. členovia sa vyberú tým istým postupom. 4. Predsedajúci spolupredseda Výboru pre obchod alebo jeho zástupca vyberie rozhodcov v prítomnosti zástupcu každej strany do piatich dní od predloženia žiadosti uvedenej v odseku 3 niektorou zo strán. 5. Za dátum zriadenia rozhodcovského tribunálu sa považuje dátum, keď boli zvolení traja rozhodcovia. Článok 53 Priebežná správa tribunálu Rozhodcovský tribunál predloží stranám spravidla najneskôr do 120 dní odo dňa svojho zriadenia priebežnú správu obsahujúcu opisnú časť a jeho zistenia a závery. Každá strana sporu môže rozhodcovskému tribunálu do 15 dní od predloženia správy predložiť písomné pripomienky ku konkrétnym aspektom jeho priebežnej správy. Článok 54 Rozhodnutie rozhodcovského tribunálu 1. Rozhodcovský tribunál oznámi svoje rozhodnutie stranám sporu a Výboru pre obchod do 150 dní odo dňa svojho zriadenia. Ak usúdi, že túto lehotu nemožno dodržať, predseda rozhodcovského tribunálu o tom musí strany sporu a Výbor pre obchod písomne informovať, uviesť dôvody omeškania a dátum predpokladaného ukončenia činnosti tribunálu. Rozhodnutie tribunálu by za žiadnych okolností nemalo byť oznámené neskôr ako 180 dní odo dňa zriadenia rozhodcovského tribunálu. 2. V naliehavých prípadoch vrátane tých, ktoré sa týkajú tovaru podliehajúceho skaze a sezónneho tovaru, rozhodcovský tribunál vynaloží maximálne úsilie na to, aby oznámil svoje rozhodnutie do 75 dní odo dňa svojho zriadenia. Rozhodnutie tribunálu by za žiadnych okolností nemalo byť vydané neskôr ako 90 dní odo dňa jeho zriadenia. Rozhodcovský tribunál môže do 10 dní od svojho zriadenia vydať predbežné rozhodnutie o tom, či pokladá prípad za naliehavý. Oddiel II Splnenie rozhodnutia Článok 55 Splnenie rozhodnutia rozhodcovského tribunálu Každá strana sporu alebo prípadne príslušný tichomorský štát vykoná všetky opatrenia potrebné na splnenie rozhodnutia rozhodcovského tribunálu a strany sporu sa budú usilovať o dohodu v otázke lehoty potrebnej na splnenie tohto rozhodnutia. Článok 56 Primeraná lehota na splnenie rozhodnutia 1. Najneskôr 30 dní od oznámenia rozhodnutia rozhodcovského tribunálu stranám sporu žalovaná strana oznámi žalujúcej strane a Výboru pre obchod lehotu, ktorú potrebuje na splnenie rozhodnutia (ďalej len "primeraná lehota"). 2. Ak sa strany sporu nedohodnú na primeranej lehote na splnenie rozhodnutia rozhodcovského tribunálu, žalujúca strana do 20 dní odo dňa oznámenia vykonaného podľa odseku 1 písomne požiada rozhodcovský tribunál, aby určil dĺžku primeranej lehoty. Táto žiadosť sa súčasne oznámi druhej strane sporu a Výboru pre obchod. Rozhodcovský tribunál oznámi svoje rozhodnutie stranám sporu a Výboru pre obchod do 30 dní odo dňa predloženia žiadosti. 3. Rozhodcovský tribunál pri rozhodovaní o dĺžke primeranej lehoty vezme do úvahy čas, ktorý žalovaná strana alebo prípadne príslušný tichomorský štát obvykle potrebuje na prijatie legislatívnych alebo administratívnych opatrení porovnateľných s tými, ktoré táto strana alebo prípadne príslušný tichomorský štát považuje za nevyhnutné na zabezpečenie splnenia rozhodnutia. Rozhodcovský tribunál zároveň vezme do úvahy kapacitné obmedzenia, ktoré môžu mať vplyv na prijatie nevyhnutných opatrení žalovanou stranou. 4. Ak nie je možné zvolať pôvodný rozhodcovský tribunál alebo niektorých z jeho členov, uplatnia sa postupy uvedené v článku 52. Lehota na oznámenie rozhodnutia je 45 dní odo dňa predloženia žiadosti uvedenej v odseku 2. 5. Primeranú lehotu možno predĺžiť na základe dohody strán sporu. Článok 57 Preskúmanie opatrenia prijatého na splnenie rozhodnutia rozhodcovského tribunálu 1. Pred skončením primeranej lehoty žalovaná strana oznámi druhej strane a Výboru pre obchod akékoľvek opatrenie, ktoré prijala na splnenie rozhodnutia rozhodcovského tribunálu. 2. V prípade názorovej nezhody medzi stranami sporu, pokiaľ ide o zlučiteľnosť opatrenia oznámeného podľa odseku 1 s ustanoveniami tejto dohody, žalujúca strana môže písomne požiadať rozhodcovský tribunál o rozhodnutie v tejto veci. V tejto žiadosti opíše konkrétne sporné opatrenie a vysvetlí, akým spôsobom toto opatrenie porušuje ustanovenia tejto dohody. Rozhodcovský tribunál oznámi svoje rozhodnutie do 90 dní odo dňa predloženia žiadosti. V naliehavých prípadoch vrátane tých, ktoré sa týkajú tovaru podliehajúceho skaze a sezónneho tovaru, rozhodcovský tribunál oznámi svoje rozhodnutie do 45 dní odo dňa predloženia žiadosti. 3. Ak nie je možné zvolať pôvodný rozhodcovský tribunál alebo niektorých z jeho členov, uplatnia sa postupy uvedené v článku 52. Lehota na oznámenie rozhodnutia je 105 dní odo dňa predloženia žiadosti uvedenej v odseku 2. Článok 58 Dočasné nápravné prostriedky v prípade nesplnenia rozhodnutia 1. Ak strana alebo príslušný tichomorský štát neoznámi žiadne opatrenie prijaté na zabezpečenie splnenia rozhodnutia rozhodcovského súdu pred uplynutím primeranej lehoty alebo ak rozhodcovský súd rozhodne, že opatrenie oznámené podľa článku 57 ods. 1 nie je v súlade s ustanoveniami tejto dohody, žalovaná strana alebo prípadne príslušný tichomorský štát na požiadanie žalujúcej strany alebo tichomorského štátu predloží ponuku na kompenzáciu. Takáto kompenzácia môže zahŕňať finančnú kompenzáciu alebo z nej pozostávať, hoci žiadne z ustanovení tejto dohody neukladá žalovanej strane alebo prípadne príslušnému tichomorskému štátu povinnosť takúto finančnú kompenzáciu ponúknuť. 2. Ak sa do 30 dní od skončenia primeranej lehoty alebo rozhodnutia rozhodcovského tribunálu podľa článku 57 o tom, že prijaté opatrenie nie je v súlade s ustanoveniami tejto dohody, nedosiahne žiadna dohoda o kompenzácii, žalujúca strana alebo tichomorský štát sú oprávnení po oznámení druhej strane prijať primerané opatrenia. Takéto opatrenia môže prijať žalujúca strana alebo prípadne príslušný tichomorský štát. 3. Pri prijímaní primeraných opatrení žalujúca strana alebo prípadne príslušný tichomorský štát volia opatrenia úmerné porušeniu, ktoré v čo najmenšej miere ovplyvnia dosahovanie cieľov tejto dohody, a zohľadňujú ich vplyv na hospodárstvo alebo rozvoj žalovanej strany alebo jednotlivých tichomorských štátov. 4. Strana ES prejaví náležitú zdržanlivosť pri prijímaní primeraných opatrení podľa odsekov 1 a 2 tohto článku, najmä v prípade, keď nesplnenie dohody vyplýva z kapacitných obmedzení. 5. Kompenzácia alebo primerané opatrenia sú dočasné a uplatňujú sa len dovtedy, kým nie je opatrenie porušujúce ustanovenia tejto dohody zrušené alebo zmenené takým spôsobom, aby bolo v súlade s týmito ustanoveniami, alebo kým sa strany nedohodnú na urovnaní sporu. Článok 59 Preskúmanie opatrenia prijatého na splnenie rozhodnutia po prijatí primeraných opatrení 1. Žalovaná strana alebo tichomorský štát oznámia druhej strane sporu alebo tichomorskému štátu a Výboru pre obchod akékoľvek opatrenie, ktoré prijali na splnenie rozhodnutia rozhodcovského tribunálu, a svoju žiadosť o ukončenie uplatňovania primeraných opatrení žalujúcou stranou alebo tichomorským štátom. 2. Ak sa strany sporu nedohodnú na zlučiteľnosti oznámeného opatrenia s ustanoveniami tejto dohody do 30 dní odo dňa predloženia oznámenia, žalujúca strana alebo tichomorský štát písomne požiadajú rozhodcovský tribunál o rozhodnutie v tejto veci. Takáto žiadosť sa oznámi druhej strane sporu alebo tichomorskému štátu a Výboru pre obchod. Rozhodcovský tribunál oznámi svoje rozhodnutie stranám sporu a Výboru pre obchod do 45 dní odo dňa predloženia žiadosti. Ak rozhodcovský tribunál rozhodne, že opatrenie prijaté na splnenie rozhodnutia nie je v súlade s ustanoveniami uvedenými v tejto dohode, určí, či žalujúca strana alebo prípadne príslušný tichomorský štát môžu pokračovať v uplatňovaní primeraných opatrení. Ak rozhodcovský tribunál rozhodne, že opatrenie prijaté na splnenie rozhodnutia je v súlade s ustanoveniami tejto dohody, uplatňovanie primeraných opatrení sa ukončí. 3. Ak nie je možné zvolať pôvodný rozhodcovský tribunál alebo niektorých z jeho členov, uplatnia sa postupy uvedené v článku 52. Lehota na oznámenie rozhodnutia je 60 dní odo dňa predloženia žiadosti uvedenej v odseku 2. Oddiel III Spoločné ustanovenia Článok 60 Vzájomne prijateľné riešenie Strany sporu môžu kedykoľvek dospieť k vzájomne prijateľnému riešeniu sporu podľa časti III. Každé takéto riešenie oznámia Výboru pre obchod. Po prijatí vzájomne prijateľného riešenia sa tento postup ukončí. Článok 61 Rokovací poriadok a kódex správania 1. Postupy urovnávania sporov podľa časti III tejto dohody sa riadia rokovacím poriadkom a kódexom správania, ktoré strany prijmú. 2. Strany sa môžu rozhodnúť zmeniť rokovací poriadok a kódex správania. 3. Všetky zasadnutia rozhodcovského tribunálu sú v súlade s ustanoveniami rokovacieho poriadku verejné, pokiaľ rozhodcovský tribunál z vlastnej iniciatívy alebo na žiadosť strán sporu nerozhodne inak. Článok 62 Všeobecné a odborné informácie Rozhodcovský tribunál môže na žiadosť niektorej strany sporu alebo z vlastnej iniciatívy získať informácie z akéhokoľvek zdroja vrátane účastníkov sporu, ktorý pokladá za vhodný vo vzťahu k rozhodcovskému konaniu. Rozhodcovský tribunál má tiež právo vyžiadať si príslušný názor odborníkov, ak to považuje za vhodné. Zainteresované strany sú v súlade s ustanoveniami rokovacieho poriadku oprávnené predložiť rozhodcovskému tribunálu informácie amicus curiae. Všetky takto získané informácie treba oznámiť obom stranám sporu, aby sa k nim vyjadrili. Článok 63 Jazyky podaní 1. Písomné a ústne podania strán sporu sa vykonávajú v ktoromkoľvek úradnom jazyku strán. 2. Strany sa usilujú o dosiahnutie dohody o spoločnom pracovnom jazyku pre jednotlivé konania podľa tejto časti. Ak sa strany nedokážu dohodnúť na spoločnom pracovnom jazyku, každá strana alebo tichomorský štát zabezpečí preklad svojich predložených dokumentov a tlmočenie pri pojednávaniach do jazyka zvoleného žalovanou stranou alebo tichomorským štátom s výnimkou prípadu, keď tento jazyk je úradným jazykom tejto strany alebo tichomorského štátu, a znáša náklady na taký preklad alebo tlmočenie [4]. Článok 64 Rozhodnutia rozhodcovského tribunálu 1. Rozhodcovský tribunál vynaloží maximálne úsilie na to, aby sa ku každému rozhodnutiu dospelo konsenzom. Ak však k rozhodnutiu nemožno dospieť konsenzom, rozhodnutie sa prijme väčšinou hlasov. 2. Rozhodnutie obsahuje skutkové zistenia, uplatniteľnosť príslušných ustanovení tejto dohody a odôvodnenie všetkých zistení a záverov, ku ktorým tribunál dospel. Rozhodnutia rozhodcovského tribunálu zverejní Výbor pre obchod, ak nerozhodne inak. KAPITOLA 4 Všeobecné ustanovenia Článok 65 Zoznam rozhodcov 1. Najneskôr do troch mesiacov po predbežnom uplatňovaní tejto dohody Výbor pre obchod vypracuje zoznam 15 osôb, ktoré sú ochotné a schopné plniť funkciu rozhodcov. Každá zo strán vyberie päť osôb, ktoré majú plniť funkciu rozhodcov. Obidve strany sa tiež dohodnú na piatich osobách, ktoré nie sú štátnymi príslušníkmi žiadnej z nich a ktoré majú plniť funkciu predsedu rozhodcovského tribunálu. Výbor pre obchod zabezpečí, aby bol zoznam vždy udržiavaný na tejto úrovni. 2. Rozhodcovia majú osobitné znalosti alebo skúsenosti v oblasti práva a medzinárodného obchodu. Sú nezávislí, vykonávajú túto funkciu osobne, neprijímajú pokyny od žiadnej organizácie alebo vlády, ani nie sú spojení s vládou žiadnej zo strán a konajú v súlade s kódexom správania, ktorý tvorí prílohu k rokovaciemu poriadku. Článok 66 Vzťah k záväzkom vyplývajúcim z členstva vo WTO 1. Rozhodcovské orgány zriadené podľa tejto dohody nerozhodujú spory o právach a povinnostiach každej strany alebo prípadne príslušného tichomorského štátu, ktoré vyplývajú z Dohody o založení WTO. 2. Uplatnením ustanovení tejto dohody o urovnaní sporov nie je dotknuté žiadne z opatrení v rámci WTO vrátane opatrenia na urovnanie sporu. Ak však niektorá strana alebo prípadne príslušný tichomorský štát začali vo vzťahu k príslušnému opatreniu konanie o urovnaní sporu podľa článku 51 ods. 1 tejto dohody alebo podľa Dohody o WTO, nemôžu začať konanie o urovnaní sporu týkajúce sa toho istého opatrenia na inom fóre dovtedy, kým sa neskončí prvé konanie. Na účely tohto odseku sa konania o urovnaní sporov podľa Dohody o WTO pokladajú za začaté na základe žiadosti strany alebo prípadne tichomorského štátu o zriadenie rozhodcovského tribunálu podľa článku 6 Dohody o pravidlách a postupoch platných pre urovnanie sporov WTO. 3. Žiadne z ustanovení tejto dohody nebráni strane alebo tichomorskému štátu, aby uplatnili také pozastavenie plnenia záväzkov, ktoré schválil orgán WTO na urovnávanie sporov. Žiadne z ustanovení dohody o WTO nebráni stranám v tom, aby pozastavili poskytovanie výhod podľa tejto dohody. Článok 67 Lehoty 1. Všetky lehoty uvedené v tejto časti vrátane lehôt, ktoré majú rozhodcovské tribunály na oznámenie svojich rozhodnutí, sa počítajú v kalendárnych dňoch odo dňa nasledujúceho po úkone alebo skutočnosti, ktorých sa týkajú. 2. Každá lehota uvedená v tejto časti sa môže predĺžiť na základe vzájomnej dohody strán sporu. ČASŤ IV INŠTITUCIONÁLNE USTANOVENIA Článok 68 Výbor pre obchod 1. Týmto sa zriaďuje Výbor pre obchod, ktorý je zložený zo zástupcov strán. 2. Výbor pre obchod stanoví svoj rokovací poriadok a spolupredsedajú mu zástupca strany ES a zástupca z tichomorských štátov. Títo dvaja spolupredsedovia sa pri vedení zasadnutí striedajú. Osoba, ktorá vedie zasadnutie, sa na účely tejto zmluvy pokladá za "predsedajúceho spolupredsedu" až do chvíle, keď sa začne ďalšie zasadnutie a úlohu predsedajúceho spolupredsedu prevezme druhá strana. 3. Výbor pre obchod sa zaoberá všetkými záležitosťami, ktoré sú nevyhnutné na vykonávanie tejto dohody. 4. Výbor pre obchod môže pri výkone svojich funkcií: a) zriaďovať a kontrolovať osobitné výbory alebo orgány nevyhnutné na vykonávanie tejto dohody; b) stretnúť sa v ktoromkoľvek dohodnutom termíne so stranami; c) zvažovať akékoľvek otázky v rámci tejto dohody a prijímať náležité opatrenia pri výkone svojich funkcií; a d) prijímať rozhodnutia alebo vydávať odporúčania v prípadoch stanovených v tejto dohode. 5. Výbor pre obchod deleguje konkrétne vykonávacie a rozhodovacie právomoci na osobitné výbory uvedené v príslušných ustanoveniach dohody, najmä na osobitný výbor pre colnú spoluprácu a pravidlá pôvodu. ČASŤ V VŠEOBECNÉ A ZÁVEREČNÉ USTANOVENIA Článok 69 Postupy pokračovania rokovaní 1. Strana ES a tichomorské štáty, na ktoré sa vzťahuje táto dohoda, sa zaväzujú pokračovať v prebiehajúcich rokovaniach týkajúcich sa komplexnej dohody o hospodárskom partnerstve (ďalej len "DHP") a úspešne ich dokončiť v súlade s dohodou z Cotonou a predchádzajúcimi ministerskými vyhláseniami a závermi vrátane všetkých súčastí a zahŕňajúc všetky zainteresované krajiny v tichomorskej oblasti. Potvrdzujú svoj záväzok uzavrieť tieto rokovania do 31. decembra 2008. 2. Strany uznávajú, že rozvojová spolupráca bude zásadným prvkom komplexnej dohody o hospodárskom partnerstve a základným faktorom pre dosiahnutie jej cieľov. Opätovne potvrdzujú svoj záväzok podporiť cieľ, aby sa rozvojová spolupráca v rámci regionálnej hospodárskej spolupráce a integrácie, ako sa stanovuje v dohode z Cotonou, uskutočňovala tak, aby sa maximalizoval očakávaný prínos komplexnej DHP. 3. Strany si uvedomujú, že táto dočasná dohoda o partnerstve vopred neurčuje pozície, ktoré región prijme v rokovaniach o komplexnej DHP o rozvojovej spolupráci. Dohodli sa, že ustanovenia o rozvojovej spolupráci budú dokončené v širšom kontexte tichomorských štátov AKT čo najskôr. Medzitým sa ďalej dohodli úzko spolupracovať na vnútroštátnej úrovni v rámci existujúcich štruktúr stanovených v dohode z Cotonou s cieľom uľahčiť vykonávanie a realizáciu prínosov a maximalizovať synergie medzi rozvojovou spoluprácou a cieľmi tejto dohody. 4. Úplná dohoda o hospodárskom partnerstve nahradí po nadobudnutí jej platnosti túto dohodu, ktorá potom stratí platnosť. Článok 70 Vymedzenia a plnenie povinností 1. Na účely tejto dohody "zmluvnými stranami" sú Európske spoločenstvo, uvádzané ako "strana ES" na jednej strane a Papua-Nová Guinea a Republika fidžijských ostrovov, uvádzané ako "tichomorské štáty", na druhej strane. 2. Na účely tejto dohody: a) pod pojmom "strany" sa rozumejú tichomorské štáty uvedené v odseku 1 konajúce spoločne a strana ES; pod pojmom "strana" sa rozumejú tichomorské štáty uvedené v odseku 1 konajúce spoločne alebo prípadne strana ES; b) pod pojmom "tichomorské štáty" sa rozumejú tichomorské štáty uvedené v odseku 1 konajúce jednotlivo. 3. Na účely tejto dohody "malé ostrovné štáty" sú v prípade potreby Cookove ostrovy, Kiribati, Nauru, Niue, Palau, Republika Marshallových ostrovov a Tuvalu. 4. Na účely tejto dohody "najmenej rozvinutá krajina" je akýkoľvek tichomorský štát, ktorý v čase nadobudnutia platnosti tejto dohody Organizácia spojených národov pokladá za najmenej rozvinutú krajinu. 5. Tichomorské štáty a strana ES prijmú všetky všeobecné a osobitné opatrenia, ktoré sú potrebné na splnenie povinností vyplývajúcich pre ne z tejto dohody, a zabezpečia ich súlad s cieľmi stanovenými v tejto dohode. Článok 71 Koordinátori a výmena informácií 1. V záujme uľahčenia komunikácie a na zabezpečenie účinného vykonávania tejto dohody strany v primeranej lehote po predbežnom uplatňovaní tejto dohody ustanovia koordinátora. Ustanovením koordinátorov nie je dotknuté osobitné určenie príslušných orgánov podľa osobitných hláv alebo kapitol tejto dohody. 2. Na žiadosť strán koordinátori určia úrad alebo úradníka zodpovedných za akúkoľvek záležitosť týkajúcu sa vykonávania tejto dohody a poskytnú potrebnú podporu na uľahčenie komunikácie so žiadajúcou stranou. 3. Na žiadosť druhej strany a v rozsahu prípustnom zo zákona strany prostredníctvom svojich koordinátorov poskytnú informácie a bez odkladu odpovedia na akúkoľvek otázku týkajúcu sa existujúceho alebo navrhovaného opatrenia, ktoré by mohlo mať vplyv na obchod medzi stranami. 4. Strana ES a tichomorské štáty zabezpečia, aby sa akékoľvek ich zákony, iné právne predpisy, postupy a všeobecne platné správne rozhodnutia týkajúce sa akejkoľvek obchodnej záležitosti, ktorá je v rozsahu pôsobnosti tejto dohody, bezodkladne zverejnili alebo sprístupnili verejnosti vrátane napríklad sprístupnenia informácií na úradných, verejne a bezplatne prístupných internetových stránkach príslušnej strany ES alebo tichomorských štátov. Takéto opatrenia sa dajú oznámia aj druhej strane. 5. Bez toho, aby tým boli dotknuté osobitné ustanovenia tejto dohody o transparentnosti, sa informácie uvedené v ods. 4 pokladajú za oznámené druhej strane v momente, keď boli sprístupnené formou náležitého oznámenia WTO a koordinátorovi tichomorských štátov. Článok 72 Regionálna preferencia 1. Žiadne z ustanovení tejto dohody neukladá strane ES alebo tichomorskému štátu povinnosť poskytnúť druhej strane tejto dohody akékoľvek priaznivejšie zaobchádzanie, ktoré strana ES alebo tichomorský štát uplatňuje ako súčasť svojho procesu regionálnej integrácie. 2. Akékoľvek priaznivejšie zaobchádzanie a zvýhodnenie, ktoré môže ktorýkoľvek tichomorský štát podľa tejto dohody udeliť strane ES, sa vzťahuje aj na všetky ostatné tichomorské štáty, ktoré sú stranou tejto dohody. Článok 73 Vzťah k dohode z Cotonou 1. S výnimkou ustanovení o rozvojovej spolupráci obsiahnutých v hlave II časti 3 dohody z Cotonou majú v prípade akéhokoľvek rozporu medzi ustanoveniami tejto dohody a ustanoveniami hlavy II časti 3 dohody z Cotonou prednosť ustanovenia tejto dohody. 2. Žiadne z ustanovení tejto dohody nemožno vykladať tak, že bráni uplatňovaniu všetkých ustanovení dohody z Cotonou okrem hlavy II časti 3 a v súlade s postupmi stanovenými v uvedenej dohode. Článok 74 Vzťah k dohode o WTO Strana ES a tichomorské štáty sa dohodli, že žiadne z ustanovení tejto dohody strane ES ani tichomorským štátom neukladá povinnosť konať spôsobom, ktorý by bol v rozpore s ich existujúcimi povinnosťami v rámci WTO. Článok 75 Vzťah k iným medzinárodným dohodám Žiadne z ustanovení tejto dohody nemožno chápať tak, že oslobodzuje ktorúkoľvek stranu od jej existujúcich povinností alebo že ruší práva ktorejkoľvek strany podľa akejkoľvek existujúcej medzinárodnej dohody okrem prípadu, keď je opačný úmysel výslovne uvedený. Článok 76 Nadobudnutie platnosti a trvanie 1. Táto dohoda nadobúda platnosť prvý deň mesiaca nasledujúceho po dni, v ktorom si zmluvné strany vzájomne písomne oznámia, že boli ukončené ich príslušné vnútorné postupy potrebné na nadobudnutie platnosti tejto dohody. 2. Do nadobudnutia platnosti tejto dohody sa strana ES a tichomorské štáty dohodli predbežne uplatňovať túto dohody. Takéto uplatňovanie sa môže uskutočniť prostredníctvom predbežného uplatňovania v súlade so zákonmi strany ES a tichomorských štátov alebo ratifikáciou dohody. Dohoda sa predbežne uplatňuje 10 dní po tom, čo si zmluvné strany vzájomne písomne oznámia ukončenie postupov potrebných na tento účel. 3. Ak tichomorský štát pristupuje k tejto dohode, dohoda sa uplatňuje predbežne rovnakým spôsobom, ako sa predpokladá v ods. 2, od momentu, keď strana ES a tento tichomorský štát v tomto zmysle túto skutočnosť oznámili. 4. Bez ohľadu na odsek 2 strana ES a tichomorské štáty môžu podniknúť kroky na uplatňovanie dohody aj pred predbežným uplatňovaním, pokiaľ je to možné. 5. Ktorákoľvek strana môže druhej strane písomne oznámiť svoj úmysel vypovedať túto dohodu. 6. Vypovedanie nadobúda účinnosť dvanásť mesiacov po oznámení druhej strane. Článok 77 Územná pôsobnosť Táto dohoda sa na jednej strane uplatňuje na územiach, na ktorých sa uplatňuje Zmluva o založení Európskeho spoločenstva, a to za podmienok stanovených v uvedenej zmluve, a na druhej strane na územiach tichomorských štátov. Používanie pojmu "územie" v tejto dohode je potrebné chápať v tomto zmysle. Článok 78 Revízna doložka Výbor pre obchod môže podľa potreby preskúmať túto dohodu, jej vykonávanie, fungovanie a plnenie a môže navrhnúť stranám jej zmenu a doplnenie. Článok 79 Najvzdialenejšie regióny a Európske spoločenstvo Žiadne z ustanovení tejto dohody nebráni strane ES, aby uplatňovala existujúce opatrenia zamerané na riešenie štrukturálnej, sociálnej a hospodárskej situácie najvzdialenejších regiónov podľa článku 299 ods. 2 Zmluvy o založení Európskeho spoločenstva. Článok 80 Pristúpenie tichomorských ostrovov 1. Táto dohoda zostane otvorená pre pristúpenie strany všetkých tichomorských ostrovných štátov k dohode z Cotonou a tichomorských ostrovov, ktorých štrukturálne charakteristiky a hospodárska a sociálna situácia sú porovnateľné so situáciou krajín, ktoré sú stranami dohody z Cotonou na základe predloženia ponuky na prístup na trh v súlade s čl. XXIV dohody GATT z roku 1994. Každá žiadosť o pristúpenie sa predloží stranám tejto dohody, ktoré prijmú rozhodnutie. 2. Ak je žiadosť schválená, príslušný tichomorský ostrov pristúpi k dohode uložením aktu o pristúpení, ktorý sa zašle zmluvným stranám. Článok 81 Autentické znenia Táto dohoda je vypracovaná v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom všetky znenia sú rovnako autentické. Článok 82 Prílohy Prílohy a protokoly k tejto dohode tvoria jej neoddeliteľnú súčasť. NA DÔKAZ TOHO dolupodpísaní splnomocnení zástupcovia podpísali túto dohodu. Съставено в Лондон на тридесети юли две хиляди и девета година Hecho en Londres, el treinta de julio de dos mil nueve. V Londýně dne třicátého července dva tisíce devět. Udfærdiget i London den tredivte juli to tusind og ni. Geschehen zu London am dreißigsten Juli zweitausendneun. Kahe tuhande üheksanda aasta juulikuu kolmekümnendal päeval Londonis. Έγινε στο Λονδίνο, στις τριάντα Ιουλίου δύο χιλιάδες εννιά. Done at London on the thirtieth day of July in the year two thousand and nine. Fait à Londres, le trente juillet deux mille neuf. Fatto a Londra, addì trenta luglio duemilanove. Londonā, divi tūkstoši devītā gada trīsdesmitajā jūlijā. Priimta du tūkstančiai devintų metų liepos trisdešimtą dieną Londone. Kelt Londonban, a kétezer-kilencedik év július harmincadik napján. Magħmul f’Londra, fit-tletin jum ta’ Lulju tas-sena elfejn u disgħa. Gedaan te Londen, de dertigste juli tweeduizend negen. Sporządzono w Londynie dnia trzydziestego lipca roku dwa tysiące dziewiątego. Feito em Londres, em trinta de Julho de dois mil e nove. Încheiat la Londra, la treizeci iulie două mii nouă. V Londýne dňa tridsiateho júla dvetisícdeväť. V Londonu, dne tridesetega julija leta dva tisoč devet. Tehty Lontoossa kolmantenakymmenentenä päivänä heinäkuuta vuonna kaksituhattayhdeksän. Som skedde i London den trettionde juli tjugohundranio. За Европейската общност Por la Comunidad Europea Za Evropské společenství For Det Europæiske Fællesskab Für die Europäische Gemeinschaft Euroopa Ühenduse nimel Για την Ευρωπαϊκή Κοινότητα For the European Community Pour la Communauté européenne Per la Comunità europea Eiropas Kopienas vārdā Europos bendrijos vardu Az Európai Közösség részéről Għall-Komunità Ewropea Voor de Europese Gemeenschap W imieniu Wspólnoty Europejskiej Pela Comunidade Europeia Pentru Comunitatea Europeană Za Európske spoločenstvo Za Evropsko skupnost Euroopan yhteisön puolesta För Europeiska gemenskapen For the Republic of the Fiji Islands For the Independent State of Papua New Guinea [1] Strany uznávajú, že akékoľvek takéto opatrenie sa uplatňuje na základe doložky najvyšších výhod. [2] Na tento výpočet sa používajú oficiálne údaje WTO o vedúcich vývozcoch v rámci svetového obchodu s tovarom (okrem obchodu v rámci EÚ). [3] Na účely tohto článku sú poľnohospodárskymi výrobkami tie výrobky, ktoré sú zahrnuté v prílohe I k dohode WTO o poľnohospodárstve. [4] Úradným jazykom tichomorských štátov je anglický jazyk a úradnými jazykmi strany ES sú jazyky uvedené v článku 81. -------------------------------------------------- PRÍLOHA I CLO NA VÝROBKY S PÔVODOM V TICHOMORSKÝCH ŠTÁTOCH 1. Bez toho, aby boli dotknuté odseky 2, 4, 5, 6 a 7, clo strany ES (ďalej len "clo ES") sa úplne ruší na všetky výrobky s pôvodom v tichomorskom štáte kapitol 01 až 97 harmonizovaného systému okrem tých, ktoré sú uvedené v kapitole 93. Na výrobky kapitoly 93 strana ES naďalej ukladá clo uplatňované podľa doložky najvyšších výhod. Harmonogram cla ES uplatniteľného na výrobky s pôvodom v tichomorskom štáte je na informatívne účely priložený k tejto prílohe. 2. Clo ES na výrobky uvedené v položke 1006 colného sadzobníka (ryža) s pôvodom v tichomorských štátoch sa zruší od 1. januára 2010 okrem cla ES na výrobky uvedené v podpoložke 10061010, ktoré sa zruší od nadobudnutia platnosti tejto dohody. 3. Strana ES a tichomorské štáty sa dohodli, že ustanovenia protokolu 3 dohody z Cotonou (ďalej len "protokol o cukre") zostávajú uplatniteľné do 30. septembra 2009 a že po tomto dátume protokol o cukre pre ne stratí platnosť. Na účely článku 4 ods. 1 protokolu o cukre dodacie obdobie 2008/2009 bude od 1. júla 2008 do 30. septembra 2009. O zaručenej cene pre obdobie od 1. júla do 30. septembra 2009 sa rozhodne na základe rokovania uvedeného v článku 5 ods. 4. 4. Clo ES na výrobky uvedené v položke colného sadzobníka 1701 (cukor) s pôvodom v tichomorskom štáte sa zruší od 1. októbra 2009. Kým sa clo ES úplne nezruší a popri pridelených colných kvótach s nulovým clom stanoveným v protokole o cukre, na hospodársky rok [1] 2008/2009 sa otvorí colná kvóta s nulovým clom vo výške 30000 ton pre výrobky uvedené v položke 1701 colného sadzobníka, ekvivalent bieleho cukru, s pôvodom v tichomorských štátoch. Pokiaľ ide o výrobky, ktoré sa majú doviezť na základe tejto dodatočnej colnej kvóty, neposkytne sa žiadne povolenie na dovoz okrem prípadov, keď sa dovozca rozhodne zakúpiť takéto výrobky za cenu, ktorá je prinajmenšom rovnaká ako zaručená cena stanovená pre cukor dovážaný do strany ES podľa protokolu o cukre. 5. a) Strana ES môže v období od 1. októbra 2009 do 30. septembra 2015 uložiť clo uplatňované podľa doložky najvyšších výhod na výrobky uvedené v položke 1701 colného sadzobníka (cukor) s pôvodom v tichomorských štátoch, dovážané v množstve prekračujúcom ďalej uvedené limity vyjadrené v ekvivalente bieleho cukru, ktoré môžu spôsobiť narušenie na trhu s cukrom strany ES: i) 3,5 milióna tony v hospodárskom roku takýchto výrobkov s pôvodom v štátoch, ktoré sú členmi skupiny afrických, karibských a tichomorských štátov (ďalej len "štáty AKT"), ktoré podpísali dohodu z Cotonou, a ii) 1,38 milióna tony v hospodárskom roku 2009/2010 takýchto výrobkov s pôvodom v štátoch AKT, ktoré Organizácia spojených národov nepokladá za najmenej rozvinuté krajiny. Číselná hodnota 1,38 milióna tony sa zvýši na 1,45 milióna tony v hospodárskom roku 2010/2011 a na 1,6 milióna tony v nasledujúcich štyroch hospodárskych rokoch. b) Dovoz výrobkov uvedených v položke 1701 colného sadzobníka s pôvodom v ktoromkoľvek tichomorskom štáte, ktorý OSN pokladá za najmenej rozvinutú krajinu, nepodlieha ustanoveniam pododseku 5 písm. a). Takýto dovoz však podlieha ustanoveniam článku 21 [2]. c) Uloženie cla uplatňovaného podľa doložky najvyšších výhod sa skončí na konci hospodárskeho roka, počas ktorého bolo zavedené. d) Akékoľvek opatrenie prijaté podľa tohto odseku sa bezodkladne oznámi Výboru pre obchod a je predmetom pravidelných rokovaní v rámci tohto orgánu. 6. Na účely uplatňovania ustanovení článku 21 môže od 1. októbra 2015 dôjsť k narušeniam na trhoch s výrobkami uvedenými v položke 1701 colného sadzobníka v situáciách, keď sa trhová cena bieleho cukru v Európskom spoločenstve zníži počas dvoch po sebe nasledujúcich mesiacov pod 80 % trhovej ceny bieleho cukru v Európskom spoločenstve, ktorá prevládala počas predchádzajúceho hospodárskeho roka. 7. Od 1. januára 2008 do 30. septembra 2015 výrobky uvedené v položkách 17049099, 18061030, 18061090, 21069059 a 21069098 colného sadzobníka podliehajú osobitnému mechanizmu dohľadu, aby sa zamedzilo obchádzaniu opatrení stanovených v odsekoch 4 a 5. V prípade kumulatívneho nárastu dovozu takýchto výrobkov s pôvodom v tichomorských štátoch o viac ako 20 % objemu počas obdobia 12 po sebe nasledujúcich mesiacov v porovnaní s priemerom ročného dovozu za posledné tri dvanásťmesačné obdobia strana ES podrobí analýze štruktúru obchodu, ekonomické opodstatnenie a obsah cukru takéhoto dovozu a ak dospeje k záveru, že takýto dovoz sa využíva na obchádzanie opatrení stanovených v odsekoch 4 a 5, môže pozastaviť uplatňovanie preferenčného zaobchádzania a zaviesť špecifické clo podľa doložky najvyšších výhod uplatňované na dovoz podľa Spoločného colného sadzobníka Európskeho spoločenstva pre výrobky uvedené v položkách 17049099, 18061030, 18061090, 21069059 a 21069098 colného sadzobníka s pôvodom v tichomorských štátoch. Na opatrenia podľa tohto odseku sa uplatňujú mutatis mutandis pododseky 5 písm. b, c) a d). 8. V období medzi 1. októbrom 2009 a 30. septembrom 2012 sa, pokiaľ ide o výrobky uvedené v položke 1701 colného sadzobníka, neposkytne žiadne povolenie na dovoz okrem prípadov, keď sa dovozca rozhodne zakúpiť takéto výrobky za cenu, ktorá nie je nižšia ako 90 % z referenčnej ceny stanovenej stranou ES na príslušný hospodársky rok. 9. Odsek 1 sa neuplatňuje na výrobky uvedené v položke 08030019 colného sadzobníka s pôvodom v tichomorských štátoch a prepustené do colného režimu voľný obeh v najvzdialenejších regiónoch strany ES. Odseky 1, 3, 4 a 5 sa neuplatňujú na výrobky uvedené v položke 1701 colného sadzobníka s pôvodom v tichomorských štátoch a prepustené do colného režimu voľný obeh vo francúzskych zámorských departementoch. Tieto ustanovenia sú uplatniteľné na obdobie 10 rokov. Tieto obdobia sa predĺžia o ďalšie obdobie 10 rokov, ak sa strany nedohodnú inak. [1] Na účely odsekov 4, 5, 6 a 7 "hospodársky rok" znamená obdobie od 1. októbra do 30. septembra. [2] Na tento účel a odchylne od článku 21 môže jednotlivý tichomorský štát, ktorý OSN pokladá za najmenej rozvinutú krajinu, podliehať ochranným opatreniam. -------------------------------------------------- PRÍLOHA II CLO NA VÝROBKY S PÔVODOM V STRANE ES CLO UPLATNITEĽNÉ NA DOVOZ DO REPUBLIKY FIDŽIJSKÝCH OSTROVOV Zhrnutie ponuky prístupu na trh na účely obchodu s tovarom OPIS VÝROBKU | A Clo odstránené 1. januára 2008 | B Clo odstránené na konci roku 5 | C Clo odstránené na konci roku 10 | D Clo odstránené na konci roku 15 | G Výrobky, na ktoré sa záväzky týkajúce sa liberalizácie nevzťahujú | Počet položiek | 498 | 765 | 2240 | 1106 | 1173 | Podiel priemerného celkového dovozu z EÚ (hodnota) | 14,5 % | 2,5 % | 59,5 % | 10,7 % | 12,8 % | Podiel vnútroštátnych colných položiek | 8,6 % | 13,2 % | 38,7 % | 19,1 % | 20,3 % | Celkový podiel liberalizácie na hodnote obchodu | 87,2 % | Celkový podiel liberalizácie na počte položiek | 79,7 % | Celkový počet výrobkov, na ktoré sa záväzky týkajúce sa liberalizácie nevzťahujú | 1173 | Celkový počet vnútroštátnych colných položiek | 5782 | Zdroj údajov: Úrad pre príjmy a clo Fidžijských ostrovov a Štatistický úrad Fidžijských ostrovov Údaje použité na získanie priemerných hodnôt a výpočet "v podstate všetkého obchodu" sú založené na číselných hodnotách týkajúcich sa obchodu za roky 2003, 2004 a 2005. Na výpočet hodnoty obchodu sa použili iba údaje za rok 2007, aby sa ukázala zmena nomenklatúry HS 2007. HARMONOGRAM LIBERALIZÁCIE CLA PRE REPUBLIKU FIDŽIJSKÝCH OSTROVOV | CLO | 01.01 | 01.01 | 01.01 | 01.01 | 01.01 | 01.01 | 01.01 | 01.01 | 01.01 | 01.01 | 01.01 | 01.01 | 01.01 | 01.01 | 01.01 | 01.01 | valorické, v % | nevalorické | 2008 | 2009 | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 | 2020 | 2021 | 2022 | 2023 | 01 | | | | | | | | | | | | | | | | | | | 0101 | | | | | | | | | | | | | | | | | | | 0101.10 | 5 | | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 0 | 0101.90 | 5 | | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 0 | 0102 | | | | | | | | | | | | | | | | | | | 0102.10 | 5 | | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 0 | 0102.90 | 5 | | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 0 | 0103 | | | | | | | | | | | | | | | | | | | 0103.10 | 5 | | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 5 | 0 | 0103.91 | 5 | | 5 | 5 | 5 | 5 | 5 | 5 | 5 | 5 | 5 | 5 | 0 | 0 | 0 | 0 | 0 | 0 | 0103.92 | 5 | | 5 | 5 | 5 | 5 | 5 | 5 | 5 | 5 | 5 | 5 | 0 | 0 | 0 | 0 | 0 | 0 | 0104 | | | | | | | | | | | | | | | | | | | 0104.10 | 5 | | 5 | 5 | 5 | 5 | 5 | 5 | 5 | 5 | 5 | 5 | 0 | 0 | 0 | 0 | 0 | 0 | 0104.20 | 5 | | 5 | 5 | 5 | 5 | 5 | 5 | 5 | 5 | 5 | 5 | 0 | 0 | 0 | 0 | 0 | 0 | 0105 | | | | | | | | | | | | | | | | | | | 0105.11 | 5 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0105.12 | 5 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0105.19 | 5 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0105.94 | 5 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0105.99 | 5 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0106 | | | | | | | | | | | | | | | | | | | 0106.11 | 5 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0106.12 | 5 | | 5 | 5 | 5 | 5 | 5 | 5 | 5 | 5 | 5 | 5 | 0 | 0 | 0 | 0 | 0 | 0 | 0106.19 | 5 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0106.20 | 5 | | 5 | 5 | 5 | 5 | 5 | 5 | 5 | 5 | 5 | 5 | 0 | 0 | 0 | 0 | 0 | 0 | 0106.31 | 5 | | 5 | 5 | 5 | 5 | 5 | 5 | 5 | 5 | 5 | 5 | 0 | 0 | 0 | 0 | 0 | 0 | 0106.32 | 5 | | 5 | 5 | 5 | 5 | 5 | 5 | 5 | 5 | 5 | 5 | 0 | 0 | 0 | 0 | 0 | 0 | 0106.39 | 5 | | 5 | 5 | 5 | 5 | 5 | 5 | 5 | 5 | 5 | 5 | 0 | 0 | 0 | 0 | 0 | 0 | 0106.90 | 5 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 02 | | | | | | | | | | | | | | | | | | | 0201 | | | | | | | | | | | | | | | | | | | 0201.10 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0201.20 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0201.30 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0202 | | | | | | | | | | | | | | | | | | | 0202.10 | 15 | | 15 | 15 | 15 | 15 | 15 | 15 | 15 | 15 | 15 | 15 | 15 | 15 | 15 | 15 | 15 | 0 | 0202.20 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0202.30 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0203 | | | | | | | | | | | | | | | | | | | 0203.11 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0203.12 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0203.19 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0203.21 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0203.22 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0203.29 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0204 | | | | | | | | | | | | | | | | | | | 0204.10 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0204.21 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0204.22 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | 0204.23 | 15 | | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylúč. | Vylú